text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
Na caminda pa un ROP cu reglamentacion
Awo cu e ROP ta stipula, LRO ta ofrece e posibilidad pa elabora e desaroyo desea den un of mas plan cu reglamentacion (voorschriften): e forma planologico ROPV. Cu esaki ta origina un plan cu ta obligatorio tanto pa gobierno como pa e ciudadano.
Un ROPV ta valido pa cinco aña y ta consisti di un descripcion di e desaroyonan mas desea, un mapa cu ta ilustra e desaroyo aki, un definicion di e reglamentacion y un mapa riba cual e reglamentacion ta indica.
E reglamentacion ta duna instruccion tocante destinacion, ordenacion, construccion y uzo di e terenonan y por contene limitacion relaciona cu construccion, otro trabaonan y edificionan.
Prome cu redacta un ROPV, ta traha un decreto di preparacion, cu ta anuncia cu aki un aña un concepto di e ROPV lo ta disponibel pa inspeccion publico. Durante e periodo di e decreto di preparacion valido por limita modificacion di e vecindario en cuestion.
Durante e proceso pa un of mas ROPV a scoge como fase intermediario pa bini prome cu un pakete di Indicacion Planologico y Urbano (PSR). Den e pakete aki ta skirbi e intencionnan di ROP a base di zonificacion, herarkia den centronan y camindanan y e otro elementonan di mapa di e plan cu ta util den trahamento di e reglamentacion.
E reglamentacion tin diferente forma:
• orma y caracteristica - p.e.densidad di construccion segun area pa plan di parcelacion;
• funcion admisibel pa zona y tipo di caminda - p.e. supermercado grandi solamente den area urbano banda di caminda grandi di conexion y caminda colectivo den bario y den centro di area residencial;
• traha maneho pa sitionan pa empresa - p.e. strip di facilidad y centro comercial banda di Ringweg 4;
• exploracion di elaboracion riba base teritorial - p.e. vision structural Noord y Sta. Cruz y Indicacion di Maneho Teritorial (RRB) pa zona di Rif;
• base di Planificacion Urbano - p.e. elaboracion di calidad caracteristica di cada 'paisahe como herencia natural'.
For di elaboracion aki di e normanan di maneho teritorial por formula huridicamente e reglamentacion di ROPV. Ora di redacta un of mas ROPV lo indica denter di e zonanan di e ROP mas area di destinacion, na unda reglanan huridico specifico ta aplicabel.
Den capitulo IV di LRO (articulo 9 te 28) e plan di desaroyo teritorial ROP ta wordo detayadamente splica cu tur su reglanan.


c: text/html

text:
Premier Evelyn Wever-Croes: TA SIGUI NA MESA CU HULANDA Y MES MOMENTO NOS MES TA CUMINSA CU REFORMA
Premier Evelyn Wever-Croes:
TA SIGUI NA MESA CU HULANDA Y MES MOMENTO NOS MES TA CUMINSA CU REFORMA
Siman pasa Premier Evelyn Wever-Croes a duna un update di e negosacionnan cu Hulanda, cu ta bayendo dificil. Hulanda ta cambia condicion cada rato, y no ta haya necesario pa discuti esakinan cu Aruba. “Pero, manera semper nos a haci, nos no a bay yora, of bay den welga di hamber. Mesora nos a lora manga y nos a bay busca financiamento, y awe mi por informa bo cu nos a haya institutonan interesa si Hulanda no kier presta nos! Cu e financiamento aki, nos ta cubri nos debenan di e lunanan september y oktober, pues salarionan di sector publico, subsidio di salario di sector priva, FASE, sosten na empresanan chikito y mediano. Y mas importante: gastonan di cuido di salud, pa por paga AZV, Boticanan, dokternan, y pa cubri e gasto creciente di Covid crisis”, Premier Wever-Croes a duna di conoce. Segun e Premier esaki ta un bon noticia, pasobra e ta mustra cu poco poco pero sigur, e confiansa den Aruba riba mercado financiero, ta bolbiendo.
SIGUI NA MESA DI NEGOSACION CU HULANDA
Aruba ta keda na mesa cu Hulanda pasobra e fiansa na 0%-interes ta mas favorable cu tin, pero e condicionnan mester ta condicionnan cu ta funcciona na Aruba, pasobra sino e propio condicionnan lo hinca Aruba den problema serio dentro di poco. Den e condicionnan tin un cantidad di deadline cu mester wordo cumpli riba termino corto, cu mirando e capacidad cu tin na Aruba, y mirando e crisis cu Aruba ta combatiendo pa scapa bida di hende, lo no por cumpli cu tur e deadline nan ey.
“Nos kier reforma na nos pais, nos no tin problema cu supervision ni tampoco cu mas control. Pero e mester ta na un forma cu nos pais por traha cu ne. Si Hulanda compronde e situacion real cu nos ta aden, y si Hulanda ta dispuesto na negocia na un forma husto, nos por yega na un bon deal pa Aruba. Pero awor, esey no ta e caso, y danki Dios, nos a logra un otro alternativa”, Premier a duna di conoce.
Premier a informa Parlamento di Aruba y gremionan comercial, sindical, y lidernan politico diahuebs mes, y ta di opinion cu asina e incertidumbre y e ansha cu tabata tin den comunidad, por pasa y trankilidad por bolbe. Gobierno tin e fondonan pa sigui cumpli cu su pagonan, y pa cumpli cu e sosten na sector priva. Pues sector publico por ta trankil y sector priva por ta trankil.
REFORMA
“Mes momento nos si ta cuminsa ehecuta nos plan di reforma, e masterplan “Reposicionando rumbo di nos pais”, cu a wordo traha pa 250 profesional local, pasobra nos no por warda mas. Nos a apunta un comision di implementacion y nan lo cuminsa mesora cu e 5 aceleradornan, cu ta: eliminacion di burocracia y red tape, revision di leynan laboral, reforma di nos sistema di impuesto pa uno mas husto, digitalisacion di procesonan den gobierno y ampliacion di nos capacidad di traha y cambia ley. Una bes nos atende cu e aceleradornan aki, e demas reformanan lo bay mucho mas lihe, y nos lo logra nos meta mas lihe. Esaki ta e plan traha pa NOS hendenan. Y si Hulanda kier yuda nos den esaki, nan ta mas cu bon bini pa yuda nos, pero e ta NOS plan y NOS ta ehecute, y sino, nos lo busca otro fondonan pa financia reconstruccion di nos pais. Pasobra e pais aki ta di nos, y ta nos mester saca e pais padilanti. Tur esnan cu kier yuda nos, ta bon bini. Pero esnan cu kier kibra nos, mester keda leu. Pasobra nos tin un meta: ARUBA MESTER PROGRESA”, Premier Evelyn Wever-Croes a finalisa bisando.

robotstxt: allowed

filter: keep


text:
Nemensio Beaumont ta konta eksperensia di kos straño ku a sosodé den kas di su mayornan.
“Na kas di mi mayornan den Rincon, parti sùit e área kaminda awe nan ta yama Sofaya, tabata kaminda mi mayornan a lanta. Un ruman di nos tabata gusta kore paranda i bin kas mardugá. Un di e biahanan ei na momentu ku e tabata biniendo kas kos a sosodé.
Miéntras e tabata yegando kas mi mama a sinta algu i a bula lanta for di soño i bisa;’Mi yu a kai’ Ami tambe a spièrtá i a puntra mi mama, kiko a sosodé. Mi mama a kana bai na porta di kas i a habri esaki haña mi ruman na suela i su kara tabata tur skumá. Mi mama tabata sa un bes ku algu malu a sosodé i mester a yama ‘Pa Boshi’ kurioso pa ayudo. ‘Pa Boshi’ tabata un kurioso masha konosí i renombrá pa yuda hende den sustu òf ku ta troumatisa pa alma malu entre otro. Dòkternan di awendia no ta kere den e tipo di kura nan aki.
‘Pa Boshi’ a atendé mi ruman i despues di poko tratamentu el a resusitá si mi por bisa asina. E tabata den koma. Mi ruman na su turno ora el a bin bei a konta tur loke a sosodé kuné.
Ora ami tabata yegando kas den e hanchi mi a topa un kos manera un raton di anochi hopi grandi mi dilanti. Kaya tabata sukú i el a bin den mi direkshon anto mi a hala lag’é pasa. Te einan mi ta kòrdá kiko a sosodé. Kon mi a kana yega kas mi no sa. ‘Pa Boshi’ kurioso a bisa nos ku ta un alma malu esei ta i e ta bai for di mundu ku esnan ku e topa. Loke a skapa boso ruman ta pa motibu ku e tabatin alkohòl den su kurpa despues di a dal beter. Ora un hende tin alkohòl, spiritu malu no por move kuné. Ta bon pa tene kuenta i evitá di ta riba kaya despues di 12’or di anochi pasobra kos malu ta sosodé asina grandinan sa bisa.”
Si abo ta deseá di konta algu straño ku bo a eksperensia bo por tuma kontakto ku Pietersz na number di telefon:7905999.


text:
KRALENDIJK – Enoc Melaan kende siman pasá a pèrdè den e mondi grandi den e area di Bopec, a fayesé awe mardugá den hòspital CMC na Kòrsou. Enoc ‘Noki’ Melaan di 39 aña di edat, un persona hopi stimá den e bario di Nort Saliña, siman pasá djarason a bai kue yuana den e mondi patras di BOPEC huntu ku su tio. Dado momentu nan a pèrdè otro. Mesora a bati alarmá i outoridatnan a kuminsa ku un buskeda grandi djarason atardi bai kue anochi sin resultado, i a kontinua ku esaki djaweps mainta trempan.
Djaweps mèrdia, helikòpter di wardakosta a mira Enoc drumí riba su barika den e mondi. Mesora a hasi e tramitenan huntu ku boluntarionan pa his’e i ku helikòpter a hib’e aeropuerto kaminda ambulans tabata warda pa hib’e hòspital. Na hòspital San Francisco nan a konstatá ku su situashon tabata meresé atenshon médiko mas avansá i mesun anochi a disidí pa traslad’é pa hermana isla Kòrsou.
Awe djaluna 25 di mei 2020 den oranan di mardugá su situashon a empeorá i despues di a lucha pa su bida el a bin fayesé.
Palabra nan di kondolensia i hopi forsa na famia i konosinan di e defuntu.


text:
WILLEMSTAD.- Parlamentario Norberto Ribeiro di Kòrsou di Nos Tur ta reakshoná riba e esfuerso ku presidente di Parlamento Giselle Mc William a hasi pa trese union bèk den Parlamento di Kòrsou.
Manera ta konosí for di 4 di yanüari parlamentarionan di MFK i Kòrsou di Nos Tur no a partisipá den reunion públiko ni komishon sentral mas. Resientemente Mc William a purba pa deliberá ku e partidonan pa nan lo partisipá den reunion di parlamento atrobe.
Ribeiro: “Mc William a papia ku nos, pero e no a konvensé mi. El a splika ku e ke kuminsá di nobo. Pero na mi opinion e ta traha na mesun manera ku su predesesor Humphrey Davelaar. E ta usa e mesun manera diktatorial.” Ribeiro ta splika ku e ta un hòmber ku ta respetá reglanan i leinan.
Su punto ta ku lidernan di partido MFK, Kòrsou di Nos Tur i Movementu Progresivo huntu ku parlamentario independiente Eduard Braam i parlamentario di Pueblo Soberano Melvin “Mac” Cijntje den un karta na presidente di Parlamento a puntra pa akshonnan ku tin ku tuma lugá pa lanta Komishon Smart Zoning konforme moshon aprobá dor di Parlamento djabièrnè 25 di novèmber 2016. Den e karta, mandá dia 23 di yanüari 2017, a puntra Mc William pa tuma stapnan nesesario ku tin di tuma lugá pa por kaba e proseso di lanta e komishon. A pidi Mc William pa apuntá e punto di agènda pa aprobá proposishon pa lanta e komishon i tambe aprobá e ‘instellingsbesluit’ di e komishon riba djárason 25 di yanüari 2017. I despues apuntá e punto di agènda den reunion públiko pa instalá e komishon ofisialmente djaweps 26 di yanüari 2017. Pero esaki no a sosedé.
Ribeiro: “Mi a splika Mc William ku segun reglamentu di Ordu komo presidente e mester ehekutá desishon ku Parlamento a tuma. Ku otro palabra no tin niun otro opshon pa presidente pa instalá e komishon. Mc William ta bin ku tur sorto di splikashon, pero te ainda e ta ninga deseo di Parlamento.”
Bron: Extra


text:
LEIDEN – Hulandes oropeo i strañero no tur ora ta bon biní na Aruba, Boneiru i Kòrsou. Esaki ta sali for di sifra nobo di KITLV (Koninklijk Instituut voor Taal-, Land- en Volkenkunde).
E investigadónan a puntra e habitantenan di e partinan karibense di reino kiko nan ta haña di e presensia di imigrante i turista. 54 porshento na Kòrsou i 42 porshento na Aruba ta bisa ku tin muchu hulandes oropeo ta biba riba nan isla. Na Boneiru e votamentu a sali mas negativo ku tur: 73 porshento. Segun KITLV esaki lo tin di hasi espesialmente ku e relashon estatal nobo for di 2010.
Turista hulandes
Ora ta trata spesífikamente di turista hulandes, e habitantenan no ta masha positivo tampoko. Na Boneiru i Kòrsou 45 porshento ta haña ku tin muchu turista ta bini di Hulanda. Segun e investigadó Wouter Veenendaal ta remarkabel kuantu ta keha tokante e komportashon di turista hulandes riba e islanan. Na Aruba kasi 58 porshento ta positivo tokante turista hulandes.
Strañero
E investigadónan tambe a puntra e habitantenan si nan ta haña ku tin muchu strañero ta biba riba nan isla. 95 porshento di e arubanonan ta di akuerdo ku e ponensia. Na Boneiru tambe (80 porshento) i na Kòrsou (83) tin problema ku e presensia di strañero na nan isla.
A tene kuenta ku resistensia mundial kontra migrante i tenshonnan ku a surgi despues di 10-10-’10. E sientífikonan no a ferwagt sifra asina hatu. Nan ta bai sigui analisá e resultadonan di e investigashon.
Islariba
Loke tambe ta ripará ta ku e resistensia kontra hulandes oropeo na Saba i Sint Eustatius ta ménos. “Nos ta mira resistensia si kontra otro strañero, manera haitiano i dominikano ku a bai biba riba e isla”, Veenendaal ta bisa.
No tin sifra di Sint Maarten,e sientífikonan tin un sospecho fuerte ku e enkuestadónan lokal a kometé froude ku e datonan.
Outor John Samson


text:
[youtube=https://youtu.be/bPE7zQO8Pnc&rel=0]
Move mas
Actividad fisico ta reduci e posibilidad pa haya cancer. No solamente ta importante pa nos haci ehercicio regularmente, pero tambe pa limita e cantidad di tempo cu nos ta pasa haciendo actividadnan sinta.
E relacion entre actividad fisico y cancer
Actividad fisico ta yuda proteha nos contra cancer den dos diferente manera: un manera directo y un manera indirecto.
Proteccion directo
Evidencia di estudionan cientifico ta mustra cu actividad fisico ta yuda proteha contra cancer di tripa, pecho (cerca muhe despues di menopausa) y matriz. Actividad fisico por yuda nos mantene un nivel di hormona saludabel. Esaki ta importante pasobra cierto hormona por aumenta e riesgo pa haya cancer.
Proteccion indirecto
Actividad fisico ta yuda nos mantene un peso saludabel. Door di move nos ta kima caloria. Si nos curpa haya mas caloria pa medio di loke nos ta come y bebe cu e cantidad di caloria cu nos ta kima door di move, nos ta subi di peso. Debi na esaki mas actividad fisico ta yuda nos mantene un peso saludabel. Esaki ta hopi importante pasobra peso di mas ta un factor di riesgo pa haya cancer.
Kico ta actividad fisico?
Actividad fisico ta encera tur sorto di actividad cu ta ponebo move. No necesariamente bo mester bay un gym of practica un deporte. Tin hopi diferente manera di move cu ta facil, cu bo por pas den bo rutina diario, y cu no ta costa hopi placa. Por ehempel cana, core, landa, of core bicicleta. Hasta haci cas of cura limpi ta conta si esaki pone bo curason bati mas liher y ponebo hala rosea mas liher.
Cada sorto di actividad fisico ta bon, pero tin diferencia den intensidad. Ta bon pa varia den intensidad di actividad fisico.
Haci ehercicio regularmente
Ta consehabel pa haci ehercicio por lo menos 30 minuut cada dia. No ta necesario pa haci esaki 30 minuut largo tras di otro, bo por parti esaki durante di dia tambe. Por ehempel bo por haci gymnastiek 10 minuut mainta na cas prome cu bo bay trabou, y atardi bo por cana of core den park of banda di lama 20 minuut.
Si bo no ta custumbra na haci ehercicio corda cu algo ta miho cu nada. Cuminsa poco poco te ora bo logra haci esaki durante 30 minuut. Si 30 minuut ta logra sin dificultad, subi esaki te na 60 minuut of scohe pa un tipo di ehercicio cu un intensidad mas halto.
Limita actividadnan sinta
Hopi di nos ta pasa demasiado tempo haciendo actividadnan sinta cu no ta pone nos move suficiente. Por ehempel wak television of traha tras di computer. Cambia bo custumbernan y scohe pa actividadnan cu ta ponebo move mas. Por ehempel, bo por scohe pa core tur atardi den grupo cu famia of conocirnan, esaki ta motivabo tambe pa mantene e rutina aki. Cambionan chikito por haci un diferencia grandi: scohe pa trapi en bes di lift, cana mas en bes di bay den auto, of parkeer bo auto mas leu for di unda bo mester ta en bes di dilanti di e entrada. Na trabou tambe bo por move mas. Por ehempel, si bo ta traha den oficina, cana bay cerca un colega en bes di manda e-mail of uza telefoon.
Consehonan pa move mas
- Haci 30 minuut di ehercicio parti di bo rutina diario. Planea esaki manera un afspraak den bo agenda y traha tempo pa esaki.
- Determina un meta realistico pa bo mes. Si actualmente bo no to haci ehercicio regularmente, no spera cu di un dia pa otro bo lo bira un atleta. Cuminsa cu stapnan chikito, y mehora bo condicion poco poco. Di e manera aki e chens ta mas grandi cu lo bo mantene bo motivacion pa haci ehercicio.


text:
Mike de Meza (AVP): Oferta pa refineria ta ora bo haci oferta riba “vraag en aanbod”
Diahuebs mainta a tuma luga e conferencia di prensa semanal di partido AVP, e biaha aki dilanti Cas di Partido. A hiba palabra parlamentario ing. Mike de Meza cu a elabora riba e crisis en general cu ta tumando luga den gabinete Wever Croes. Entre mas tempo pasa, mas crisis ta bin acerca y cu un gobierno cu no tin ningun forma di purba controla crisis. A constata cu prome cu crisis di Covid-19 a haci su entrada cu e gabinete aki tabata tin economia totalmente tranca. Sin plan y sin sa en lo absoluto kico pa haci. Ta depende riba progreso, oportunidadnan pa cu refineria lo brinda, biniendo di promesanan di campaña cu lo haci tur lo posibel, for di e fila di inversionistanan cla cu na momento cu MEP drenta gobierno lo ta dispuesto na inverti den e refineria. Un ENGAÑO! Como minister encarga cu energia, por a mira cu no tabata su plan pa tene e refineria habri, mas bien despues di mas di un aña a sinta porfin pero pa defini riba cierre di e refineria cu consecuencia cu a manda hende cas. Su malintencion pa termina contract bou conseho legal di bufete di su propio tata. Na final e prome minister a exonera e refineria cu 320 miyon florin bou di e compromiso cu lo cera e refineria na Aruba. Ningun di e companianan cu a manda proposicion ta operador mundialmente renombra Mike de Meza a remarca cu, completamente diferente na partido AVP, cu si a haci tur esfuerso, cu a pone mas di 100 operadornan renombra riba mesa pa yega na un posibel reapertura, cu locual a compronde awo ta cu RDA a habri e request for proposals di un poco mas cu 50 compania cu a manda algun informacion aden y for di akinan 29 a cualifica. De Meza (Parlamento) a bay informa y a descubri cu ningun di e companianan aki ta Tiar1 companies, companianan renombra mundialmente cu realmente ta den e industria di refineria. Un lastima. Ta netamente e resultado ora bo haci oferta riba vraag en aanbod Un prueba cu e gobierno aki no tin e capacidad ni habilidad di busca operadonan nobo. Ta trata di intermediarionan cu ta buscando un manera pa bende e refineria nan mes y ta laga pasa cu nan ta interesa den dje. Tur esaki pa falta di experticio den e materia. Operacion di un refineria ta riba cifranan di 1 Biyon dollar mientras ta papia cu companianan (brokers) cu tin entradanan di algun 100 mil dollar cu no ta cay ni den consideracion pa revamp of haci mantecion grandi cu gastonan riba 1 biyon dollar. Operacion di un refineria tin un presupuesto di gasto di riba 10 Biyon pero a sinta na mesa cu brokers, anto bo no por ta serio, ta locual Mike de Meza a bisa. Porta ta esaki mes ta e intencion di e gobierno aki, mirando cu nunca tabata tin e interes pa habri e refineria for di prome instante. Tur e engaño di ora cero, engaño riba e lista largo di inversionista tur esaki ta gañamento na e pueblo. Tur locual cu Wever-Croes y su grupito ta interesa riba dje ta pa pone man riba e terminal caminda nan ta mira cu tin placa pa bay traha.


text:
IBiSA durante añanan ta organisa deporte escolar unda mayoria scol preparatorio, scol basico y scol secundario ta participa den deporte individual y deporte di ekipo. Durante aña escolar 2018-2019 IBiSA a organisa e evento escolar mas grandi di Aruba cu ta e Olimpiada Escolar. Durante 2019-2020 IBiSA y su partnernan den deporte tabata activo organisando e competencia clasificatorio pa Olimpiada Escolar 2020. Lamentablemente e Olimpiada Escolar 2020 no ta sigui pa motibo di e situacion actual y p’esey ta cancela e evento aki.
IBiSA ta enfocando riba nos plan vacacional deportivo pa mira si esaki por ta un realidad pa aña aki ainda cuminsando den e di dos siman di juli. IBiSA lo bin cu mas informacion tocante fecha y localidadnan.
IBiSA ta bay sigui cu combersacion cu su cliente y partnernan pa busca hunto e mihor forma y na manera responsabel pa sigui cu actividadnan programa riba e calendario di evento 2020.
IBiSA su seccion di deporte escolar y recreacion a pospone un of mas careda cu ta wordo organisa directamente pa IBiSA. Na e momentonan aki ta coordinando cu Gobierno y DVG pa bin cu fecha pa cuminsa back cu e actividadnan pendiente manera e caredanan di Aruba Int’l Half Marathon, Turibana Loop y Aquathlon Escolar.
Pa mas informacion sigui nos via di Instagram y Facebook IBiSA Aruba


text:
25-2018 – Crisisheffing mester ta uno temporario y mara na reforma fiscal
Oranjestad – Camara di Comercio y Industria di Aruba (KvK) a tene varios re cu diferente stakeholders. Di e forma aki kier colecta mas informacion cu ta posibel riba e situacion financiero di Aruba y e accion cu Gobierno di Aruba kier tuma. Gobierno a anuncia cu entrante prome di juli 2018 e crisisheffing lo bin na vigor caminda e total di impuesto BBO/BAZV/BAVP ta yega na 6%. KvK ta comprende e necesidad pa tuma e decision aki pero ta mira cu tin ainda varios punto cu ta rekeri su debido atencion pa por hustifica e crisisheffing su ehecucion. Di e renan a sali na cla cu no ta tur stakeholders a wordo consulta y no tin suficiente calculacion financiero riba e situacion. Ta reina preocupacion encuanto kico lo pasa cu e poder di compra. KvK ta urgi Gobierno pa specifica cu mas claridad con ta maneha e decision aki y tambe e periodo cu e crisisheffing lo keda na vigor.
E impacto riba comercio di Aruba
E crisisheffing ta trece cune cu e comerciante lo tin cu haci ahuste den su prijsnan. E forma di haci negoshi lo bira menos faborabel pa e comerciante. KvK kier agrega cu un crisisheffing efectivo mester ta mara na un reforma fiscal. Gobierno tin cu presenta un plan cu ta aclarea con Gobierno ta atende cu baha su propio gastonan teniendo na cuenta consehonan di entre otro Caft. Ta crucial cu Gobierno mester fiha deadlines concreto pa e realisacion di esaki. Hunto cu esaki mester tin un evaluacion di e resultado y ki decisionnan lo bai tuma despues di e periodo predefini aki. Ademas mester indica kico e meta financiero anual ta cu Gobierno kier logra cu e heffing aki. Mester tin transparencia riba loke cu e crisisheffing mester contribui na dje na entrada pa Gobierno banda di e entradanan di BBO/BAZV den pasado.
E nomber ta crea polemica inecesario
KvK no ta haya e nomber cu cua a introduci e belasting nobo uno apropia. Mester corda cu e impuesto aki ta un impuesto destina pa negoshinan y no pa e consumidor. Usando e palabra ‘crisis’ tambe ta afecta e consumidor y e confianza comercial y asina disminui e poder di consumo y crea un clima di inversion menos positivo. Un punto hopi importante ta cu e conformidad y cumplimento na rekisitonan di impuesto tin cu subi. Actualmente solamente 55% di pagadonan di impuesto ta cumpliendo cu esaki. E ta e deber di Servicio di Impuesto pa controla cu tur pagado ta cumpli cu nan impuesto y di e forma aki contribui na ingresonan di sector publico.
Verleggingsregeling como un posibilidad
Un idea cu KvK kier pa Gobierno considera ta e ‘verleggingsregeling’ caminda cu e impuesto nobo (total di 6%) ta wordo cobra na e consumidor cu ta cumpra for di Amazon of otro forma di online shopping. Normalmente e compania ta esun cu ta paga belasting pa haci comercio. Cu e ‘verleggingsregeling’ bo ta pasa e obligacion pa e consumidor si a caso e ta importa productonan pa su uso directamente for di rebendedonan via internet. Esaki ta yuda tambe pa mantene un ‘level playing field’ pa comercio local. Manera e ta wordo imponi actualmente, un negoshi local mester tene cuenta pa cumpli cu 6% di impuesto mientras un rebendedo online (Amazon, etc.) no ta paga ningun tax na Aruba.
KvK ta teme pa un caida den negoshi legal local pa via di e gastonan halto pa por haci negoshi. Ta spera cu Gobierno por trece mas claridad riba e periodo y tambe e reforma fiscal cu mester bai hunto cu e crisisheffing.
Aruba, 4 juli 2018
Camara di Comercio y Industria (KvK)
Events
-
KvK online session: Dissolution of a legal entityDecember 8 @ 10:00 am
-
KvK online session: ‘Dissolution of a legal entity’December 10 @ 10:00 am - 12:00 pm
-
World of Trade, Travel & Taste ExpoMay 13, 2021 - May 15, 2021


text:
Kla Pa Turismo: Promé 45 persona ta kuminsá ku treining
ENNIA ta spònser 300 seguro di trabou pa
partisipantenan
WILLEMSTAD – Djaweps dia 16 di yanüari 2020 a tuma lugá e apertura ofisial di e proyekto ‘Kla pa Turismo’. Durante di un mainta ameno CHATA huntu ku partnernan bou di kua Ministerio di Desaroyo Ekonomiko (MEO), Ministerio di Desaroyo Sosial, Labor i Bienestar (SOAW) i PMO Strategia di Kresementu pa Kòrsou a yama bon biní na e promé 45 partisipantenan di e proyekto Kla Pa Turismo kende lo kuminsá ku lès i treining djaluna awor 20 di yanüari. E apertura a tuma lugá na ENNIA kende ta un miembro di CHATA i tambe e patrosinadónan prinsipal den e proyekto aki.
Sra. Yolene Felipa-Lobato di ENNIA a habri e mainta dunando rekonosementu na e balor i importansia di e último desaroyonan den e sektor turistiko pa nos pais. Ta hustamente pa e motibu aki ENNIA ta kere firmemente den e proyekto di Kla Pa Turismo. P’esei ENNIA a anunsiá públikamente di lo kontribuí ku e proyekto dor di spònser seguro di trabou na tur 300 partisipante durante e trayektoria di Kla Pa Turismo.
Representante di Ministerio di Desaroyo Ekonomiko (MEO) sr. Luelo Girigorie, Minister Hensley Koeiman di Ministerio di Desaroyo Sosial, Labor i Bienestar (SOAW) i sr. Oz Eleonora den representashon di PMO Strategia di Kresementu pa Kòrsou tambe a hasi uso di e oportunidat pa dirigí algun palabra na e partisipantenan presente.
E promé 45 personanan lo kuminsá djaluna próksimo, 20 di yanüari 2020 na Marnix Cas Cora ku e programanan di ‘Asistènt di kushina i ‘Asistènt di servisio’. Siguiente gruponan lo konsistí tambe di programanan di ‘Asistènt di seguridat di hospitalidat’ i tambe ‘Housekeeping’. E kontenido di e programa ta riba nivel básiko i e planifikashon ta derivá for di e sistema di enseñansa di ‘werkend leren’. Maestronan ku eksperensia den sektor i ademas abilidatnan didáktiko lo duna e lèsnan i tambe ta enkargá ku guia den koperashon ku empresanan. E periodo di práktika den kompania ta dura máksimo 5 luna i ta keda klousurá ku un èksamen di práktika. Kompanianan kaminda e partisipantenan lo bai traha i studia bou di guia pa 5 luna ta entre otro: Chogogo Resort, Santa Barbara Beach & Golf Resort, Corendon Mangrove Beach Resort Curacao, Papagayo Curaçao, Hemingway Restaurant, Restaurant Nemo, Restaurant Piazza, Chill Beach Bar & Grill, Restaurant & Café Gouverneur De Rouville, Kura Hulanda Lodge & Beach Club, Morena Resort Curaçao, Oasis Coral Estate Beach, Dive & Wellness Resort, AM Resort, Baoase Luxury Resort i Securitas.
“CHATA huntu ku Gobiernu di Kòrsou ta sumamente orguyoso di por lansa e proyekto akí pa engrandesé nos turismo i tambe yuda personanan ku ta den nesesidat di trabou. Nos ta kontentu di mira karanan entusiasmá i motivá di e generashon hóben i tambe esun mas avansá forma parti di e proyekto aki. Esaki ta netamente loke Kla Pa Turismo ta para p’e.” Sr. Mercera a duna un charla di motivashon ku palabranan di alimentashon na e partisipantenan pa asina inisiá un periodo fruktífero djaluna 20 di yanüari próksimo.
“Dunamentu di servisio ta un tópiko basta prominente den tur e programanan di e proyekto. Sin lugar a duda, Kla Pa Turismo ta pone e importansia di e sektor turístiko den spòtlait. Sinembargo, mirando e desaroyonan positivo ku ta tumando lugá aktualmente den nos sektor, lo mester bai enfoká den futuro pa trese nos sistema edukashonal regular mas serka di e mundu empresarial. Speshalmente pa loke ta trata turismo i hospitalidat” – Miles Mercera, Presidente i CEO di CHATA a klousurá bisando.
Na final di e mainta, CHATA a sorpresá e partisipantenan presente ku un tour di nos isla komo introdukshon na nos produkto turistiko. Un danki speshal ta bai na Irie Tours pa hasi esaki posibel.
E proyekto “Kla pa Turismo” ta parti di un Public-Private-Partnership entre CHATA, Ministerio di Desaroyo Ekonomiko (MEO) i Ministerio di Desaroyo Sosial, Labor i Bienestar (SOAW) i tambe mundu empresarial. E proyekto ta forma parti di Strategia di Kresementu pa Kòrsou.
CHATA kier a yama danki na tur demas partner ku ta yuda hasi Kla Pa Turismo posibel, entre otro: Marnix College Cas Cora, VPCO, ENNIA, Acadamy Hotel Curaçao, Teamwork, Total services, Impacto, Caribbean Projects, Roberto Carlo i demas dosentenen. Inskripshon pa partisipa na e proyekto ta posibel ahinda.


text:
Geplaatst op 24 October 2020 dor di Ministerio Desaroyo Sosial, Labor i Bienestar
Willemstad – Ministerio di Desaroyo Sosial, Labor & Bienestar (SOAW) ta alargá e periodo pa esnan ku ta registrá kaba, entrgá status laboral i pa esnan ku ta hasi petishon pa promé biaha pa sosten laboral te ku 2 di novèmber 10.00 or di anochi.
Tur hende ku ta risibí sosten laboral a haña e petishon via WhatsApp i e-mail pa informá SOAW tokante su status laboral, usando un formulario pa mas tarda 22 di òktober.
A krea e posibilidat pa esnan ku te awor no a pidi sosten laboral, por registrá pa haña sosten laboral. E Formulario riba www.fondodisosten.org lo keda habrí te ku 30 di òktober.
Pa motibu ku tabatin algun problema téchniko den e último periodo, SOAW a disidí di alargá e periodo pa entrega di status laboral i registrashon pa sosten laboral te ku 2 di novèmber 10.00 di anochi.


text: Diadomingo madruga a drenta informe di cu tin un hoben a bira manera loco comete destruccion na cas di un bisinja y no kier a sali y despues a bay grita memey caminda na Monserat, mesora a dirigi tanto polis como ambulans na e sitio. Na yegada di e patruya a bin haya e hoben completamente fuera di control. Bisinjanan a purba yuda door di want’e abao, polis a compronde di biaha cu e hoben lo ta bao influencia di un of otro droga y mirando cu e ta blo saca sanger a pidi pa e ambulans yega cu mas urgencia. Un bisinja a mustra polis con ela kibra 2 bentana di glas y hasta a drenta den e cas y no kier a sali pa nada. Aunke despues ela sali y bay memey caminda sacando sanger pa boca y nanishi. Na yegada di e ambulans nan a atende y transporte cu urgencia pa hospital.


text:
Ora cu un hende homber a cuminsa insulta cu comentario antisemita y a scupi den Shoshana Blum su cara, el a corda di su antepasado cu a sobrevivi holocaust, en bes di mira abou el a wak e hende homber na su wowo.
E hoben di 20 aña di edad di City College di New York a bisa cu el a laga e metro na yoramento. Pero luna despues di atake, el a sigui cu su mesun orguyo di ta ken e ta y bisti su strea di David y a uni cu e marcha di miles di persona contra aumento di acto di odio.
Hopi hoben hudiu na Merca ta bisa cu nan generacion ta buscando forma pa haci un serie alarmante di atake antisemita na henter e pais. E marcha ‘sin odio, sin miedo’ a produci cu violencia antisemita, incluyendo un atake na un tienda na Jersey City. Tambe otro atake di hincamento cu a herida 5 persona na un celebracion di Hanukkah nort di New York City.
“Nos a pensa cu antisemitismo ta un cos di pasado. Nos a siña di dje pero nos no a pensa cu nos lo biba den dje”, rabino Jon Leener a bisa. Leener, 31 aña di edad, ta dirigi un ministerio di cas cu obhetivo pa yega ma millennials y hudio di henter e diaspora.
Ultimo cinco aña, Leener y su casa, Faith, a duna bon bini na miles di persona na nan ministerio di cas. Prome cu su les, semper e tabata cana na e porta principal di su cas y habri esaki pasobra nan ta kere cu hudaismo no mester tin porta cera.
Awo Leener a instala un camara di siguridad y bishita mester drenta. “Mi ta rabia pasobra esaki ta nos realidad nobo. E odio cu antisemitismo ta cambiando e forma di practica y comparti mi hudaismo cu mundo”, el a bisa.
Atake antisemita ta aumenta na mundo henter na un 13% na 2018 den comparacion cu aña prome, segun informe di centro Kantor di Universidad di Tel Aviv pa studio di hudaismo contemporaneo.
E informe a registra casi 400 caso na mundo henter, cu mas di un cuatro parti di casonan violento tumando luga na Merca. E aumento di atake violento contra comunidad hudiu, mas reciente na Monsey, New York a causa consternacion na henter e pais.
For di tiramento fatal riba 10 di december na un tienda di comestibel hudiu na Jersey City, tin 33 incidente antisemita na Merca, incluyendo 26 na New York y New Jersey, segun rastreado di incidente antisemita di liga di Anti-Difamacion. 45% di hoben ta sinti cu antisemitismo ta un problema pa adolescente di awendia, segun studio mas grandi di adolescente hudiu realisa na Norte America.


text:
No ta for di awor fraccion di AVP a bin ta mustrando riba e caos grandi cu ta existi den sistema educacional di e pais pero na varios ocasion a pidi pa reunion publico pa atende cu e Minister di Enseñansa riba e situacion delicado aki pero simplemente e peticionnan aki ta wordo neglisha por completo pa Presidente di Parlamento, Ady Thijssen. “Mas y mas, practicamente tur dia nos ta ricibi informacion di e situacion caotico cu tin den enseñansa caminda tanto esunnan envolvi manera maestronan, mayornan y hasta studiantenan mes, ta mustra nan preocupacion grandi pero for di gobierno ta informacion so nos ta ricibi kico e minister tin pensa di haci.
Cu Colegio ta bay cay bou di un stichting combina, pues nada concreto, nada sigur y simplemente ta un caos cu Aruba na e momentonan aki no tin mester di e tipo di maneho aki sin pia ni cabes.
Ta momento pa mi haci un apelacionnan riba otro coleganan den Parlamento, hasta esunnan cu ta sostene gobierno, pa por fabor nan controla gobierno, ya cu esey ta trabou di Parlamento y den e situacion cu Aruba ta pasando aden na e momentonan aki, tur mester para riba un liña pa asina sigura cu nos ta controlando e decisionnan cu e gobierno aki ta tumando.
Gobierno mester traha pa pueblo y no pueblo ta traha pa gobierno y awe nos por wak esaki un biaha mas caminda Hulanda ta bolbe pone presion riba gobierno di Aruba pa haya fiansa, caminda gobierno di Aruba mester a haci for di basta tempo caba y caminda a priminti di lo haci esaki, esta di baha gasto di personal di gobierno.
Un situacion cu gabinete Wever Croes a crea dor di su ministernan, caminda esunnan cerca di e gobierno aki, esta friends and family, caminda gobierno no ta corta den e grupo aki, mientras cu e trahado Arubiano, e ambtenaar si ta mira su salario wordo corta y ya ta pasando den momentonan sumamente dificil financieramente.
Nos mester para hunto y exigi di gobierno pa corta den su gastonan, den e grupo cu nan a trece den gobernacion hunto cu nan y esaki ta momento caminda friends and family y un grupito ta sigui enrikece nan mes y bo ta haya cu pueblo si ta sufriendo na e momentonan aki.
Mi ta kere ta un momento serio caminda Hulanda ya a wak esaki caminda e posibilidad ta existi cu gobierno Hulandes lo bay manda un supervision extra pa mira con gobierno a atendiendo cu e parti aki, prome cu gabinete Wwever Croes sigui haya financiamento for di gobierno Hulandes.
Ta un control extra di Hulanda mirando cu gabinete Wever Croes no ta haciendo un trabou responsabel pa trata di e asunto di aumento di gasto di personal dor di gobierno actual y parlamento den su totalidad tin cu hiba un control mas amplio riba e direccion cu e gobierno actual kier bay.


text:
46-2019 – Curso organisa door di KvK pa stimula comercio: Edicion 6 di curso Empresario Independiente chikito/mediano a cuminsa
Oranjestad – Dialuna 21 di october a start sali e di seis edicion di Empresario Independiente, e curso di Camara di Comercio y Industria di Aruba (KvK) enfocando riba e empresario cu kier expande su conocemento comercial y start un negoshi. Esnan cu ta participa lo haya informacion cu lo yuda desaroya nan conocemento pa cuminsa of maneha nan propio negoshi.
Sra. Sonja Velthuizen, directora di KvK, a duna tur e cursistanan un bonbini y a elabora riba kico por spera nan pa e siguiente lunanan durante e curso Empresario Independiente. Sr. Dave Martinus tambe a hiba palabra y despues a ranca sali cu e prome les pa e cursistanan.
Pa e siguiente lunanan e curso Empresario Independiente ta brinda e cursista diferente materia pa haya conocemento den tur aspecto cu ta di importancia pa maneho di un negoshi. KvK a diseña e curso di tal forma cu durante e periodo di 8 luna total e cursista lo amplia su conocemento riba tereno di mercadeo, legislacion, finanzas y administracion, impuesto, management, tecnica di benta, servicio na cliente, business planning y otro puntonan relevante pa maneha un negoshi na Aruba. E ta un curso interactivo y cada cursista lo por di e forma aki ta miho prepara pa su idea of negoshi y haci esaki uno realistico y sostenibel. Tur docente durante e curso ta expertonan y profesionalnan cu conocemento amplio den nan ramo. Un certified business coach lo duna coaching personal na e cursistanan na final di e curso pa asina nan por start nan negoshi.
E curso a desaroya di tal forma cu e programa actual ta cuminsa cu compila un business plan. E cursistanan lo haya tur guia necesario pa bay skirbi nan business plan. Na final di e curso lo mester duna un presentacion di e business plan aki y tur participante mester haci un examen teoretico pa por gradua exitosamente. E business plan lo wordo presenta na un hurado cu ta inclui un representante di Qredits Aruba y di e forma aki e cursista cu gradua por bin na remarke pa financiamento di su negoshi via Qredits.
E graduadonan lo ricibi nan certificado, cu lo tin balor comparabel cu e “middenstands-diploma” na Hulanda. KvK lo inclui den su registro di negoshi cu e cursista a termina e curso Empresario Independiente cu exito y esaki lo refleha tambe den e informacion di su empresa den e registro di KvK. E curso ta na Papiamento y lo dura 8 luna, pues te cu juni 2020. Dos biaha pa siman lo tin les di 2 ora y mei den e auditorio di KvK y durante e curso e participantenan lo haya e guia y informacion necesario.
Tur cu ta desea haya mas informacion por tuma contacto cu departamento di Business Information & Support (BIS) na businessinfo@arubachamber.com of yama na 582-1566 ext. 30/35. E ta un oportunidad unico pa haci bo soño di tin bo mes un negoshi un realidad. KvK ta desea esnan cu lo participa na e curso hopi exito cu nan futuro planificacion di nan negoshi.
Aruba, 23 di october 2019
Camara di Comercio y Industria (KvK)
Scroll To Top
Events
-
KvK online session: Dissolution of a legal entityDecember 8 @ 10:00 am
-
World of Trade, Travel & Taste ExpoMay 13, 2021 - May 15, 2021


text:
50-2019 – KvK kier recorda comunidad comercial y pueblo en general: Tin te cu dia 25 di november pa duna comentario encuanto e ROPv cerca KvK
Oranjestad – Camara di Comercio y Industria (KvK) kier informa comunidad comercial y pueblo cu por duna comentario riba e concepto “Plan Preparatorio di Desaroyo Espacial cu regulacion 2019”, pues e Ruimtelijk Ontwikkelingsplan met voorschriften (cROPv) 2019 via e-mail cerca KvK te cu dia 25 di november. E ta importante pa henter e comunidad ta na altura di e plan aki y kico e ta encera. Gobierno kier finalisa e ROPv e aña aki y e ta bay ta un plan cu su efectividad pa e siguiente decada.
Kico ta ROPv y dicon e ta importante
E ROPv ta percura pa e desaroyo di e areanan y e funcionalidad di e areanan di pais Aruba. Un ROPv ta carga e reglanan cu ta describi na kico areanan ta wordo destina, kico por wordo construi y e uso di e terenonan di Aruba. E regulacion di e ROPv ta e reglanan huridico na cua tur hende tin cu mantene nan mes. No ta solamente pa gobierno, pero tambe tur individuo y entidad existente. Esaki ta conta tanto pa propietarionan di terenonan eigendom como esnan cu tin tereno erfpacht. Un ROPv ta wordo formalisa pa asina defini e decisionnan y e forma di ehecuta esakinan pa por ta conforme na e ROP.
Con bo por tuma nota di e ROPv
E documentonan cu tin di haber cu e cROPv ta disponibel riba e website di Direccion di Infrastructura y Planificacion (DIP) via www.dip.aw. Aki por download y asina tuma nota di e cROPv 2019 cu su splicacion, mapa di e plan y anexonan.
Tur e informacion ta disponibel tambe desde 1 october te cu 1 december 2019 na oficina di DIP, den sala di lesamento di tur MFA y tambe tur filial di Biblioteca Nacional Aruba. Si a caso bo persona tin pregunta encuanto e contenido di e cROPv 2019 of su procedura, tuma contacto cu DIP na 527-7100, 527-7182, 527-7154, 527-7181.
Bo opinion ta importante y tambe ta conta!
KvK ta urgi comunidad pa informa riba e cROPv 2019 y duna bo opinion. Gobierno kier ricibi mas hopi comentario cu ta posibel pa asina formalisa un ROPv cu ta conforme cu deseo di comunidad en general. KvK ta urgi pa tur comerciante trece nan puntonan dilanti serca KvK pa asina por formula un documento cu ta hiba tambe e opinion di e comerciante. Pa entrega bo opinion, vision of sugerencia riba e cROPv mester corda cu e mester tin bon argumento. Tur hende por entrega esaki via e-mail na businessinfo@arubachamber.com y nos lo inclui e punto na loke KvK tin caba pa trece dilanti. Nos ta pidi pa haci esaki no mas tarda cu dia 25 di november 2019 y asina nos por completa e zienswijzen di KvK na tempo.
Aruba, 20 november 2019
Camara di Comercio y Industria (KvK)Scroll To Top
Events
-
KvK online session: Dissolution of a legal entityDecember 8 @ 10:00 am
-
KvK online session: ‘Dissolution of a legal entity’December 10 @ 10:00 am - 12:00 pm
-
World of Trade, Travel & Taste ExpoMay 13, 2021 - May 15, 2021


text:
Guillermo Prospero Trinidad na Dakota diabierna atardi, unda cu un cantidad grandi di
muchanan a participa pa representa nan school.
E competencia tabata pa muchanan cu ta miembro di un club di atletismo y tambe pa esnan cu no
ta miembro di un club den e disciplina di ‘verspringen’, ‘balwerpen/kogelwerpen’ y coremento.
E resultado final pa loke ta atletanan miembro di un club a keda duna e mes atardi na Stadion y e
ganadornan den nan respectivo categoria ta como lo siguiente:
Categoria A Mucha Homber: School:
1er Lugar Isaac Compaore – Mon Plaisir Basis School
2do Lugar Christiaan Jansen – Colegio Conrado Coronel
3er Lugar Derbyson Maduro – Cacique Macuarima School
Categoria A Mucha Muher: School:
1er Lugar Monserrat Willems – Prinses Amalia Basis School
2do Lugar Izaline Erasmus – Scol Basico Washington
3er Lugar Dayna Nedd – Mon Plaisir Basis School
Categoria B Mucha Homber: School:
1er Lugar Lyon Harms – St. Dominicus College
2do Lugar Kyle Nedd – Mon Plaisir Basis School
3er Lugar Samuel Vrolijk – Prinses Amalia Basis School
Categoria B Mucha Muher: School:
1er Lugar Eljoenai Wehl – Prinses Amalia Basis School
2do Lugar Zuleyma Hermanus – Scol Basico Washington
3er Lugar Genevedra Marchena – Prinses Amalia Basis School
Categoria C Mucha Homber: School:
1er Lugar Beau Broekaert – Mon Plaisir Basis School
2do Lugar Cesar Varela – Colegio Felipe B. Tromp
3er Lugar Xander Wouters – Colegio Felipe B. Tromp
Tur ganador miembro di un club di atletismo cu a representa nan school e atardi aki y cu a gana
den nan categoria a ricibi nan medaya for di directora di IBiSA sra. Monique van Embden.
E resultado pa loke ta trata e competencia di atletismo escolar pa e muchanan cu no ta miembro
di un club, ta keda duna via di school y ta aparece riba Facebook, website di IBiSA y tambe den
prensa. Den transcurso di siman e datonan lo keda oficialmente entrega. E muchanan cu wordo
notifica via di nan school, tin cu participa den e ronda final di competencia di atletismo escolar
cu ta bay tuma lugar dia 6 di februari 2015. Ganadornan di e competencia final, ta esnan cu ta
bay representa nan school y Aruba na e competencia di ‘Atletismo di Weganan Interinsular
2015’ cu ta bay tuma lugar na Boneiro dianan 27, 28 y 29 di maart 2015.
IBiSA ta gradici tur mucha cu a participa y representa nan school, specialmente esnan cu a gana
den nan categoria miembronan di club. Pero tambe esnan no miembro, cu a participa y haci e
competencia un exito completo, y ta spera pa conclui nan participacion otro aña den luna di
februari. IBiSA ta invita un y tur pa admira e reportahe di potret riba nos Facebook y tambe riba
website: www.ibisaruba.org .


text:
UB 40 posibel main act pa AITO den luna di November.
Oranjestad,Aruba--- E festival di mas popular na aruba e ultimo tempo ta Island Take Over, y tur cos ta mustra cu e aña aki lo bira un exito atrobe. Esaki lo ta e di 2 edicion di e festival aki cu ta conoci pa trece artistanan grandi presenta aki na Aruba. Nos a compronde cu e aña aki e main act lo ta e banda di reggae di mas grandi di tur tempo cu ta UB 40. UB 40 ta e unico banda cu a yega di sold out un concierto na Aruba un luna prome cu su presentacion. Hunto cu UB 40 lo presenta artistanan di e generacion di awo. Un otro nomber cu ta wordo masha hopi comenta ta Lunay cu ta un hoben artista masha pega mes awoki. Diaranson awo organisadornan lo presenta e "line up" oficial na Aruba. Prensa internacional tambe ta pendiente pa e evento aki cu lo ta den luna di November. Abou wak un video di un cancion clasico di UB 40...
Wak video
Click Logo


text:
Ferrari
Ferrari ta un compania italiano-hulandes di automovilnan deportivo categoria luho cu sede na Maranello (Italia). E a funda e 1929 por un piloto di auto di competishon, Enzo Ferrari, cu e nomber di Scuderia Ferrari, construyendo automovilnan di competishon y, mas tarde, e 1947, fabricando autonan deportivo.
ModelonanEditá
Modelonan aktualEditá
8-silinderEditá
- Ferrari Portofino
- Ferrari GTC4 Lusso T
- Ferrari 488 GTB
- Ferrari 488 Spider
- Ferrari 488 Pista
- Ferrari 488 Pista Aperta
- Ferrari SF90 Stradale
- Ferrari F8 Tributo
- Ferrari F8 Spider
- Ferrari Roma
12-silinderEditá
- Ferrari GTC4 Lusso
- Ferrari 812 Superfast
- Ferrari Monza SP1
- Ferrari Monza SP2
- Ferrari 812 GTS


text:
Pa sa kon bo por komuniká ku bo subkonsiente, ta importante pa sa prome kiko e subkonsiente ta hasi pa bo.
Mi ta menshoná aki un par kalidat:
• E ta warda rekuerdonan. E ta dominá rekuerdonan ku ta kontené emoshonan negativo ku no a wòrdu resolvé. E ta hasi esaki ku e intenshón di protehá bo.
• E subkonsiente ta konektá: e ta konektá ideanan i asuntunan similar na otro. Di e manera aki e ta siña hopi lihé.
• E ta presentá na bo e emoshonan dominá di manera ku nan por wòrdu resolvé (inklusive e s liberashon di e emoshónan aki). Rekuerdonan dominá por bin bèk den soñonan óf komo ‘flashbacks’, pero tambe den forma di kehonan físiko òf mental. –>Aki hopi hende ta bai buska ayudo.
• E ta hasi e kurpa funshoná. E ta kontené e mapa kompletu di e kurpa i di e salud perfekto.
• E ta e kaminda ku e emoshonan ta reina
• E ta gusta sirbi. Ta asina si ku e tin mester di instrukshonan kla pa e por siginan. –>Esakinan ta wòrdu bo siñá durante e seshónan na In Trance.
• E ta generá kustumbernan. E tin nesesidat si di ripitishón te ora ku e kustumber ta instalá. –>bo ta siña autohipnósis na In Trance.


text:
WILLEMSTAD – Rekurso pa hende ku un limitashon ta skars. Ròlstulnan ta kibrá regularmente i otro rekurso manera un computer ku ta papia òf un waha pa yu no ta rekompensá. Asina hende ku un limitashon literalmente ta senk bai fondo.
Alexander Janga di 37 aña a nase ku parálisis serebral. E por yuda su mes masha poko i p’esei kasi henter su bida kaba e ta biba na Fundashon Verriet. Un dia Alex a haña un computer ku ta papia via donashonnan na Hulanda, pero e aparato a daña. Su yudadónan i su fisioterapista e ora ei a traha un skreft chikí ku prenchi p’e. E por mustra riba e prenchinan i asina komuniká, pero e mes no por bira e blachinan, “Nos ta komprond’é ménos bon i e no por ekspresá su mes drechi. E ora ei e ta bira emoshonal i e ta kuminsá yora”, su yudadó asistente Maudien Plaate ta bisa.
Un otro punto ta Alex su ròlstul. Bon mirá esaki ta muchu chikí i e no por subi ni baha mas. “Bo ta mira kon esaki ta pone Alex sak bai mas abou. Esaki ta niun tiki bon pa desaroyo di su wesu di lomba.”
No tin rekurso
Ishya Narain tin dos aña di edat. E ta biba serka su mayornan. E tin hèndikèp múltiple i e no por kana. Ishya su mama, Marieke Stegeman, na novèmber a pidi un waha di mucha adaptá pa su yu muhé. A rechasá e petishon. “Awor Ishya tin kasi tres aña i nos mester karg’é henter dia”, Stegeman ta splika. Nos no tin rekurso. Solamente un baiskel chikí di kana, pero e commode tambe ta bira un problema: esaki ta trahá pa baby.”
Den koperashon ku un spesialista i un dòkter di mucha a skibi un karta ku loke Ishya mester. Un ròlstul adaptá bon mira ta un eksigensia, pero esaki por dura un poko. “A bisa mi ku si nos hasi e petishon pa un ròlstul awor ta otro aña nos ta hañ’é. Tambe tin un garantia di sinku aña i den e añanan ei bon mirá bo no por pidi nada mas. Mi a haña e tep pa bestèl un grandi i traha ku kusinchi.”
Stegeman espesialmente ke klaridat, pero ta manera largu bai e no por haña esaki. No tin un punto di komunikashon pa mayornan. “Mi tin e idea ku e kolaboradónan na SVB mes tampoko no sa eksaktamente riba kiko nos tin derechi. Tur dia mi mester ta riba e problema.”
Problema no ta konosí ainda
Bosero di SVB Armgard Gibbes ta bisa ku anualmente ta determiná un bùdjèt pa e diferente instanshanan di kuido. Segun e no tin un défisit. “E mensahe aki di tur manera no ta konosí serka nos. Sí ta konosí ku e fondo di AOV ta lucha ku défisit pa motibu di embehesementu.”
Gibbes no sa nada tampoko di tempu di espera largu.. “Tres luna ta e tempu máksimo di espera pero esaki ta un ehèmpel den kasonan extraordinario, manera si por ehèmpel un medida no ta optenibel na Kòrsou.


text: Diahuebs atardi a drenta informe di un accidente cu hende herida na e crusada dilanti Brandweer na Sabana Berde, mesora a dirigi tanto polis como ambulans pa e sitio. Na yegada di e patruya na e sitio a bin constata cu aki ta trata di un accidente pa falta di preferencia unda cu chauffeur di un Chevrolet S.U.V. a crusa dilanti un Nissan Sentra bayendo pabao. E chauffeur di e Nissan Sentra tabata keha di dolor di pecho ya cu e no tabata tin faha di seguridad bisti. Ambulans a presenta na e sitio y a atende cu e heridl na e sitio mes. Takelwagen a bini y a move ambos vehiculo for di riba caminda pa trafico por a sigui.


text:
Un otro aña mas cu Brazil Taekwondo Stichting a cumpli awe cu e meta di sigui promove Taekwondo di Aruba.
Savaneta Taekwondo Stichting a wordo funda dia 18 di Augustus 1994 pa Master Alberto Klabér. E scol a cuminsa train den Marinierskazerne na Savaneta bou guia di Master Alberto Klabér e tempo aya y a produci varios atleta cu tabata representa Aruba manera: Willy Willems Jr., Aischal van der Linde y Stuart Smit. Despues di paar di aña Willy Willems Tata a tuma e Stichting over y a cambia e nomber pa Brazil Taekwondo Stichting y a muda den e bario di Brazil y te cu awe e ta na Brazil ainda.
Master Alberto Klabér ta trainer y coach di Brazil Taekwondo Stichting. Master Alberto Klabér ta bay cumpli 40 aña e aña aki den Taekwondo y tin masha hopi logro ariba su nomber manera, Coach Internacional, Hall of Famer y hopi mas. Master Alberto Klabér a forma parti di e seleccion di Hulanda pa 6 aña y a wordo reconoci recientemente como miho Fotografo di Taekwondo y asina por sigui menciona.
Brazil Taekwondo Stichting ta conoci pa produci top atletanan pa representa Aruba Mundialmente. Brazil Taekwondo Stichting a haci masha hopi actividad manera: Haci e Costanan di Aruba limpi, Grupo di Carnaval, Demonstracion na diferente Actividad, Hotel y riba Beach, BBQ, Car Wash, Rifa, Fiesta, Campeonato, Kalender, TK Team y hopi mas.
Master Henk Meijer tambe ta Coach y trainer di Brazil Taekwondo Stichting. Danki na ex Campeon Mundial Henk Meijer kende tabata na Aruba na aña 1995 pa e Prome Best of the Best Powerade Taekwondo Cup. Te cu awe e ta guia e team di Train Hard Fight Smart di Brazil Taekwondo Stichting y ta hibanan rond di Mundo. Master Henk Meijer ta coach di e rumannan Klaber, cualnan ta miembro di su scol na Hulanda y ta representa Henk Meijer na Hulanda.
Brazil Taekwondo Stichting a wordo honra pa varios instancia y compania manera: Gobierno di Aruba, Lotto pa Deporte, Powerade, Lenor N.V., Polar, Budweiser, Economic Center, Renaissance Hotel, Casa del Mar, Tropicana Hotel, Paradise Beach Villas, Carex, Sbarro, Nike, Adidas, Giannis Nutrition Center, The Plaza Cafe, ARTBO y Prensa di Aruba y hopi mas.
Esaki ta un parti chikito di e storia di Brazil Taekwondo Stichting.
Awe 18 di Augustus 2020 Brazil Taekwondo Stichting a cumpli 26 aña di existencia. E Stichting a wordo funda na aña 1994 pa Alberto Klabér. Awe nos por bisa cu e Stichting ta un exito hunto cu su atletanan cu ta forma parti di un team dinamico y cu tin como nan Lema “Train Hard Fight Smart” Nan ta biaha y representa nos Dushi Pais Aruba den e deporte di Taekwondo y ta logra premio y medayanan na unda cu nan biaha bay y ta yena nos tur cu hopi orguyo.
E directiva y e atletanan hunto cu nan mayornan ta traha duro pa por logra tur e metanan cu e Stichting tin. Un di e metanan di mas grandi tabata Korea na aña 2015 unda cu nos atletanan a logra di trece 8 medaya pa Aruba y a bira e prome scol di Taekwondo na Aruba pa marca historia hunto cu su atletanan na Korea, esaki tabata un logro grandi sigur.
Bon experencia pa nos atletanan cu lo sigui cu nan truinfo y logronan. E Stichting tin hopi copa di Best Team logra durante di tur e añanan aki. E aña aki e Stichting lo no por celebra su tradicional Dia di Famia, door di COVID-19. Cu Dios sigui guia nos tur cu ta forma parti di e “Hard Working Team” di Brazil Taekwondo Stichting. Ban sigui truinfa y cosecha exito Like a Boss.


text:
KRALENDIJK – E relato di aña 2019 di Ministerio Públiko BES ta mustra ku islanan-BES ta keda atraktivo pa labamentu di plaka. Esaki a keda konfirmá un bes mas den e Imagen di seguridat OM BES 2018 (Veiligheidsbeeld OM BES 2018). Te ainda ta usual ku ta hasi pago kèsh di sumanan grandi. Tin hopi posibilidat pa hasi invershon (por ehèmpel propiedat inmóvil i horeca)
kaminda no ta hasi (hopi) pregunta difisil. E konsientisashon di labamentu di plaka di algún instansia ku tin e deber di mèldu esaki no ta desaroyá sufisiente òf ta organisá na un luga muchu leu.
Den 2018 tabatin 10 petishon pa ayudo hurídiko dor di OM di Hulanda pa OM BES di kual 5 tabata relashoná ku labamentu di plaka. Na 2019 tabatin 21 petishon, di kual 11 tabata relashoná ku labamentu di plaka. Banda di esaki, si ta trata di labamentu di plaka, OM BES a trata petishon di ayudo
hurídiko di Merka i tambe di Slovenia.
Pa motibu ku e tema ta di prekupashon grandi den Karibe Hulandes, den e próksimo añanan, OM a haña fondonan èkstra den presupuesto pa un fiskal ku ta trata e tema di labamentu di plaka i un trahadó atministrativo. Resientemente huntu ku iCOV (infobox voor crimineel onverklaarbaar vermogen) a hasi un inisio pa lanta un iCOV-BES. Tambe a keda organisá ku den 2020 por prepará reshèrshinan finansiero serka polis. Banda di esaki, partnernan den e kadena hudisial kier instalá un plataforma pa
por interkambia informashon.


text:
Curso Empresario Prepara II
Bo a logra bo curso "Empresario Prepara I" y bo ta desea di continua cu e curso "Empresario Prepara II"?
Dia 12 september 2017, Iniciativa pa Desaroyo di Empresa Arubano(Idea) ta presenta su curso “Empresario Prepara II” cual ta wordo organisa conhuntamente cu Enseñansa Pa Empleo (EpE). Meta di e curso aki ta pa yuda nos clientenan administra nan negoshi den un forma eficiente y engrandece e nivel di informacion y strategia con pa haci di nan negoshi uno exitoso.
E curso ta consisti di e siguiente topiconan:
- Creating a culture of Innovation
- Small Business Administration & Finance
- Small Business Tax
- Developing Brand Awareness for Customer Satisfaction
“Empresario Prepara II” lo cuminsa dia 12 september 2017 y ta consisti di 20 lesnan (13 siman largo, dos biaha pa siman, riba diamars y diaranson). E curso lo termina 21 november 2017. Horario ta 7.00 pm pa 9.15 pm y pa e lesnan lo tin un schedule cu lo mester tene cuenta cune. Localidad di curso ta ‘Enseñansa Pa Empleo’ situa na Engelandstraat 33, Eagle.
Curso “Empresario Prepara II” ta costa Afl. 300,- y mester wordo paga completo prome cu e curso cuminsa.
Criteria pa atende curso “Empresario Prepara II”:
-
Diploma of Certificado di “Empresario Prepara I” ta necesario.
-
Mester tin conocemento di computer
-
Conocemento basico di papiamento, hulandes y ingles ta necesario.
Pa informacion y inscribi por yama oficina di Idea na 5821181 ext. 439 of ext. 440 of pasa personalmente na Departamento di Asuntonan Economico, Comercio y Industria na Sun Plaza di 2 Piso.
Por tuma contacto cu Idea via email: l.croes@arubaeconomicaffairs.aw of j.trim@arubaeconomicaffairs.aw pa mas informacion.
Sea un empresario bon prepara!!


text:
Agrikultura, naturalesa & kalidat di kuminda
Salubridat di bestia i asuntunan veterinario
Pa promové salubridat di hende i bestia LNV a yuda e Entidatnan Públiko Boneiru i Sint Eustatius ku mehorashon di nan matansianan. Den deliberashon ku Boneiru a traha na un mehorashon mas aleu di e matansia. Tambe ta investigá si den e área di kombatimentu di malesa di bestia i e atmishon di remedi pa bestia tin posibilidat di mehorashon.
Agrikultura, hortikultura i kria di bestia
Pa redusí e dependensia di importashon por tuma medida pa oumentá e produkshon di agrikultura na e islanan. E ministerio di LNV huntu ku e Entidatnan Públiko i e institutonan di konosementu hulandes ta wak posibilidatnan pa realisá un produkshon mas grandi i mas duradero.
Pa esaki na Saba for di e Pago Ekstraordinario Naturalesa a finansiá un proyekto pa trata ku kabritu ku ta kana lòs i un proyekto pa oumentá i stimulá e produkshon lokal di kuminda. Na Sint Eustatius tambe ta finansiá un proyekto pa trata ku bestia ku ta kana lòs. Na Boneiru tin un proyekto ta kore pa Agrikultura Duradero i Desaroyo di Kunuku ku a sali for di e Plan di Desaroyo di Kunuku (POP, Plattelandsontwikkelingsplan) (mira e dokumentu abou na e página aki). Ademas pa medio di un MoU a palabrá ku Boneiru pa kambia e servisio LVV na e isla den un sentro di konosementu i informashon efektivo.
Asuntunan fitosanitario
Pa motibu di e kantidat abou di produkshon lokal di kuminda na e islanan di Hulanda Karibense, ta importá kasi tur kos. Esaki ta konta tambe pa importashon di mata i produktonan vegetal. Pero espesialmente e importashon di bèrdura i fruta pa kome i mata pa e sektor hardinero ta trese e riesgo di importashon di espesie invasivo eksótiko. Tin un kuadro legal pa maneho i regla fitosanitario den e Lei di Importashon BES.
Protekshon di mata
Mal uso di medida pa protehá mata por tin peliger pa salubridat di hende i bestia. E riesgo di mal uso lástimamente ta grandi na e momento aki. Pasobra no tin un evaluashon formal ta tuma lugá di e riesgonan di e medidanan aki. E konosementu di e riesgonan, sigur serka e usadónan, tambe ta limitá. Ademas e etikètnan i e instrukshon pa uso hopi bia ta skibí na un idioma deskonosí i asina no por sigui e instrukshonnan.
Despues lo aktualisá e lista di material ku mester di pèrmit i material prohibí. E ora ei lo ta kla kua produktonan por usa solamente ku pèrmit i kua produktonan ta prohibí kompletamente pa usa.


text:
Nos Historia
Aruba ta cuminsa desalina awa
E historia di desalinacion na Aruba a cuminsa mas cu cien aña pasa cu produccion di proceswater na 1903 na e mina di oro, Gold Mining Company (1899-1916)
Hasta den e prome etapa aki, tawata obvio cu e awa natural y awa colecta di awacero no tabata suficiente pa e proceso quimico di extrae oro. E decision a wordo tuma pa desalina awa di lama, colecta for di Spaans Lagoen.
Fundacion di Landswatervoorziening
For di 1932 pa 1983 awa di bebe y awa industrial a tawata wordo produci uzando e tecnologia termico di desalinacion, esta “Multi Effect Desalination” of “MED”.
For di e prome actividadnan di desalinacion na 1932 te cu aña 2007. WEB a produci awa destila, ajusta na e proximo specificacionan:
- 12 mg/L total hardness
- 12 mg/L alkalinity
- pH 8.8-9.3
Esaki tawata wordo alcansa dor di laga e awa cai over di un baki cu piedra di calichi despues di evaporacion. E calichi ta fungi como un fuente di calcium carbonate, cual ta desolve na un manera gradual. Di e forma aki lantando e pH riba neutraal y incluyendo poco calcium (hardness) y carbonate/bicarbonate (alkalinity) na e awa prome cu e pasa pa e liñanan di distribucion.
Introduccion di produccion di awa y coriente combina
Cinco evaporador MED cu capacidad di 2,000 m3 pa dia a wordo instala. E steam cu tawata scapa for di e turbinanan den "Power House" tabata wordo uza como e steam pa keinta e evaporadornan nobo aki.
Den e temporada ki e planta a cuminsa produci awa industrial pa refineria tambe, e tempo ey tawata LAGO.
Introduccion Sistema di Boiler Integra
Desalinacion MSF ta wordo introduci na WEB
Na 1965, tecnologia di desalinacion MSF (Multi-stage Flash) a wordo introduci na WEB cu instalacion di un evaporador marca Aqua Chem cu capacidad di 3,000 m3 pa dia.
Introduccion breve di tecnologia: Multi Stage Controlled Flash
For di 1978 pa 1995 a uza algun unidad di Multi Stage Controlled Flash. E diseño revolucionario aki a uza gas pa controla biofouling marino den condensers, cu e intencion di mehora eficiencia di flash evaporation y reduci costo di operacion. Lamentablemente, e operacion no a duna bon resultado. A dicidi di continua cu instalacion di evaporadornan MSF pa cumpli cu demanda cu tawata subiendo drasticamente debi na crecemento rapido di economia Arubano.
WEB ta importa awa debi na demanda halto
WEB no por a cumpli cu demanda halto di awa potabel den aña 1983. Pa suministra awa y cumpli cu demanda, awa di bebe a wordo importa na 1982, 1983 y 1990 for di Merca, Venezuela y Dominica.
Prome planta di Reverse Osmosis ta wordo instala y evaporadornan MED ta wordo desmantela
WEB no por a cumpli cu demanda halto di awa potable den aña 1983. Pa suministra awa y cumpli cu e demanda, awa di bebe a wordo importa na 1982, 1983 y 1990 for di Merca, Venezuela y Dominica.
WEB a contrata un compania pa instala un planta di SWRO di 1,000 m3 /dia na 1983, riba base di “Build, Own and Operate” (BOO) como iniciativa pa reduci importacion di awa. E unidad di SWRO “Plate & Frame” a opera di 1983 pa 1985. Sin embargo, tawata tin hopi problema cu bio-fouling di membraanan e tempo ey, cu a haci cu e planta nunca a opera optimal.
Despues di 43 aña di resultado excelente cu MSF, e stap duru den direccion di SWRO a wordo tuma na Aruba e tempo ey. Esey a indica e comienso di e final pa e “Era di MSF”.
Mientrastanto, 5 evaporador MED (instala na 1958) tawata desmantela na 1983 despues di a keda den produccion pa mas cu 25 aña.
Evaporador MSF nobo instala na WEB pa aumenta produccion (12,000 m3/dia)
Entre 1990 cu 1998 WEB a haña sumes forza pa aumenta capacidad di produccion cu 4 evaporadornan nobo MSF (12,000 m3/dia). A kies pa tecnologia MSF pa su confiabilidad y bon experiencia den operacion.
Durante 1990 atrobe WEB no por a cumpli cu e demanda di awa cu a subi drasticamente. Pa por cumpli cu demanda, awa di bebe a wordo importa for di Merca, Venezuela y Dominica.
Desaroyo di Wind Park Vader Piet
E prijs creciente di combustibel a pone cu WEB Aruba a studia alternativanan di tecnologia nobo prueba. Esaki pa por produci awa potabel y genera energia cu un eficiencia hopi mas halto y cu menos dependencia riba combustibel. Na 2004 a inicia e desaroyo di un parke di turbina di biento na Vader Piet.
Introduccion motornan RECIP (RECIP I)
Na aña 2006 a pone e prome tres “Reciprocating Internal Combustion Engines”, e asina yama RECIPS den servicio. Esaki a hisa confiabilidad di WEB Aruba den generacion di energia cu un planta di energia nobo y independiente cu un capacidad di 24 megawatt.
Koraalhuis di WEB remplaza cu un sistema cera di remineralisacion
In 2007 WEB’s Coral House was replaced by an automated, pressurized lime stone re-mineralization system. This fixed bed system, was introduced mainly to strengthen the biological integrity of the re-mineralization process, eliminating the free aeration process of the distillate in the Coral House. This reduced the possibility of air-born Legionella Pneumophila bacteria contamination of the drinking water.
Introduccion RECIP II (di dos planta di energia)
Na aña 2008 WEB Aruba a expande su generacion di energia cu un planta di motornan RECIP adicional di 24 megawatt.
Instalacion di prome planta SWRO – SWRO #1 di 8000 m3/dia
Na maart di 2008, WEB a pone su prome planta di SWRO den operacion cu capacidad di 8000 m3 pa dia.
Na juni di e mesun aña planta Aqua Chem #1, construi na 1983, a wordo kita for di operacion pa motibonan economico. E planta tawatin mas di 25 aña den operacion y tawata den condicion excelente ainda.
Vader Piet Windpark den operacion
A finalisa construccion di parke di turbina di biento Vader Piet na final di aña 2009.
80 anja di WEB Aruba
SWRO II instala cu capacidad di 24,000 m3/dia
Na 2012 planta SWRO #2 a wordo poni den operacion cu un capacidad di 24,000 m3/dia. Como resultado, 4 di e evaporadornan MSF a wordo saca for di produccion.
Ironia ta cu e tecnologia SWRO, cu a wordo rechasa na 1983, despues di introduccion di MSF, ta esun cu a elimina e tecnologia MSF completamente for di desalinacion na Aruba. Mescos cu MSF na su tempo a caba e era di MED (e pilar di e prome generacion di desalinacion).
100% SWRO y introduccion di Electro De-ionization
E aña aki nos evaporadornan MSF a wordo remplaza cu un unidad di SWRO temporal (mobile). Esaki ta den preparacion pa instalacion di WEB su di tres planta di SWRO permanente den futuro.
Awa industrial tambe ta wordo produci, esaki uzando tecnologia di Electro De-ionization (Ion Exchange).
Di e forma aki e tecnologia MSF a wordo elimina completamente for di actividadnan di desalinacion na Aruba.


text:
Hulanda Karibense
Hulanda Karibense (Boneiru, Sint Eustatius i Saba)
E kambio polítiko di 10-10-’10, dia Boneiru, Sint Eustatius i Saba a bira ‘entidat públiko’ di Hulanda, tabata rondoná di espektativanan grandi. Despues di sèis aña a resultá ku e espektativanan no a wòrdu realisá. No tin konfiansa den polítika i e sirkunstansianan di bida i perspektivanan pa e pueblo di Boneiru, Sint Eustatius i Saba no a mehorá sufisiente.
ChristenUnie ta dediká su mes na krea un vínkulo kaluroso entre e parti europeo i e parti karibeño di Hulanda: yuda e islanan BES mehorá di manera duradero e situashon pa nan pueblo, ku atenshon pa e individualidat i kultura di e islanan. E diálogo mester tuma lugá basá riba igualdat i rèspèt pa otro.
ChristenUnie ta proponé lo siguiente:
- Trese servisionan sosial riba e islanan BES riba nivel, ku enfoke riba mehorashon di e situashon di muchanan.
- Stipulashon di normanan mínimo di seguridat sosial. CBS i e ofisinanan di planifikashon ta haña e tarea pa duna konhuntamente un konseho tokante di e normanan pa e nivel di servisionan riba e islanan BES. E konseho aki mester hasi posibel pa espesifiká normanan mínimo rasonabel pa seguridat sosial basá riba sifranan empíriko.
- Asistensia pa mamanan soltero. Muchu mucha ta krese den pobresa i ta konfrontá ku violensia doméstiko. No tin sufisiente kuido i no tin fasilidatnan pa muchanan desabilitá. Pa e motibu ei ta nesesario pa e asistensia pa mamanan soltero i e benefisionan sosial riba e nivel adekuá.
- Invershon den enseñansa ta mas nesesario ku nunka pa por ofresé e muchanan un perspektiva pa futuro i kibra e sírkulo visioso di pobresa. Mester organisá e enseñansa di tal forma ku e hóbennan ta bon ekipá pa bai universidatnan den e paisnan den besindario, manera Merka òf Hulanda.
- Remigrashon mas atraktivo pa yunan di tera ku diploma. Pa realisá un futuro duradero pa e islanan mester di un generashon nobo di yunan di tera ku diploma pa goberná e isla. Hopi yunan di tera hóben ta bai afó pa studia sin bini bèk, lo kual ta un ‘brain drain’ pa e islanan. Mester hasi remigrashon mas atraktivo, pa medio di por ehèmpel kreashon di trabou mas atraktivo riba e islanan i dor di ofresé training di gobernashon na yunan di tera ku a kaba di studia i ku ke reforsá e gobernashon di e islanan.
- Regla lihé ku Hulanda Karibense por vota pa Eerste Kamer. Pa e motibu ei ChristenUnie ke finalisá lihé e revishon di e Konstitushon pa regla e derecho di voto di e islanan pa Eerste kamer.
-
Woordvoerder Stieneke van der Graaf Meer over Stieneke van der Graaf


text:
Riba 29 di april 1982 Dia Internacional di Baile a ser celebra pa prome biaha rond mundo door di e comunidad internacional di baliadonan. Un initiativa ku a ser proclama door di CID, The Internacional Dance Council – UNESCO. E fecha a worde scogi pasobra e ta e fecha di nasemento na aña 1727 di un gran coreografo revolutionario y baliado frances ‘Jean Georges Noverre’ cu a scirbi e prome buki tocante e teoria di balet ‘Lettres sur la Danse et les Ballets’ cu a causa un impacto y a trese hopi cambionan den e desaroyo di e arte di balet.
E meta principal di Dia Internacional di Baile ta pa atrae atencion di publico pa cu e arte di baile en general, pa crusa bareranan politico, cultural y etnico y trese e ser humano huntu den un idioma comun, esta baile.
Na aña 2010 Fundacion Skol di Baile pa prome biaha a celebra Dia Internacional di Baile en koperashon cu otro skolnan di baile, lokwal lo sosode e biaha aki atrobe
Tur aña a sigi celebre y como ta e prome lustro lo dedica e presentacion na nos folklor y tradicionan cu lo encera no solamente nos bailenan pero splicacion di su origen y karakteristikonan. Publico lo por goza con nos bailenan tradishonal por worde presenta den un forma teatral door di incorpora teknica y coreografia.
Diamars 29 di april lo tin 2 presentacion 7 – 8 p.m. y 8:30 – 9:30 p.m. den Cas di Cultura y entrada ta gratis. Kaarchinan obtenibel na Cas di Cultura, Skol di Baile, Boekhandel Van Dorp y Skol di Arte na San-Nicolas Fundacion Skol di Baile “Diana Antonette” ta gradici Unoca, Boekhandel Van Dorp cu semper e sostene nos eventonan cultural y tur esnan cu ta coopera, entre otro Step by Step Academy y Simadanza.
Un invitacion pa henter e pueblo di Aruba pa bin celebra nos Folklor riba e dia tan especial ‘Dia Internacional di Baile’.
potret ta di Bibliotecnacional.aw


text:
ORANJESTAD - Dialuna 17 di augustus 2020 Minister di Desaroyo Teritorial, Infrastructura y Medio Ambiente Marisol Lopez - Tromp a entrega un carta na Parlamento di Aruba relaciona cu e veredicto cu Corte a duna den e caso di Aruba Offroad Foundation contra Pais Aruba.
Manera ta conoci, e veredicto a sali na fabor di nos medio ambiente, flora y fauna. E veredicto aki tambe ta di importancia relaciona cu e reunion publico cu a tuma lugar dia 31 di juli ultimo cu tabatin como meta pa retira Minister Marisol Lopez - Tromp.
Minister di Husticia a bisa den prensa cu Minister Lopez - Tromp lo ta mete den cartera di otro ministernan. Minister Bikker tabata kier a kibra e maneho di FPNA y laga tur UTV y ATV keda core den Parke sin tene cuenta cu leynan internacional di medio ambiente. Den e veredicto Corte ta mustra claramente cu ta FPNA ta dicidi over di su maneho ya cu FPNA tin e autoridad exclusivo pa tuma decisionnan cu ta regarda e maneho di e Parke, pues ta nan so por dicidi si ta laga UTV’s y ATV’s drenta e parke y core riba e caminda of no y asta no mester pidi autorisacion di KPA ni DOW tampoco. Y esaki ta ancra den e landsbesluit Arikok. E unico papel cu e mandatario di Infrastructura y Medio Ambiente ta desplega ta esun di salvaguardia nos Medio Ambiente.
Ta di lamenta cu e Minister di Husticia y e Fraccion di POR kier uza e situacion di Parke Arikok como un di e puntonan pa exigi retiro di Minister Lopez - Tromp. Contrario na loke e fraccion di POR y Minister di Husticia Andin Bikker a trece dilanti, ningun momento Minister Lopez - Tromp a mete den cartera di e Minister di Husticia of Minister di Transporte. FPNA ta e unico cu ta tuma desicionnan riba e maneho di e Parke.
Pa conclui por bisa cu e Fraccion di POR nunca por a uza e argumento aki pa retira Minister Lopez - Tromp for di su funccion ya cu asta Corte su veredicto a duna Minister rason riba loke el a bin ta splica su colega pa basta tempo caba, esta cu e no por mete den e maneho di FPNA.


text:
Diaranson madruga Centro di Rescate y Coordinacion (RCC) a detecta un contacto sospechoso na parti zuid di Corsou. Mesora RCC a dirigi e cutter Jaguar di Wardacosta pa bay na e boto.
Jaguar a lansa su Rhib na yegada pa e team di Wardacosta por a bay haci control riba e boto. E tripulantenan a cuminsa tira diferente paki den lama ora nan a mira Wardacosta yega.
Tur e 4 hende hombernan di nacionalidad Venezolano a ser deteni. E personanan y e 12 bultonan, cu un contenido di mas cu 200 kilo di marihuana, a keda confisca y entrega na Polis pa mas investigacion.


text:
Kon pa usa Érko Pone atenshon na konsumo di energia i kontrolá e gas den e èrko tambe. Si bo no ta eksperto, yama un profeshonal pa nan bin kontrolá òf yena gas den e aparato. Ekseso di preshon, lèkashe òf otro defektonan por afektá funshonamentu i efektividat di e aparato. Aislamentu ta e punto klave. Kontrolá si bo porta i bentananan ta bon será ora bo tin bo èrko sendé. Esaki ta fasilitá e friamentu di e espasio i ta evitá e gastamentu di koriente. Otro manera pa spar koriente ta evitá ku e aparato keda sendé ora no tin niun hende den e kamber òf kas. Programá e èrko na un temperatura i ku e ora ku esaki mester stòp òf kuminsá traha bek. Ora bo ta bai drumi, hasi uso di e método di “sleep” òf “night” i asina e aparato ta paga outomátikamente despues di por ehèmpel 6 ora den funshon. No stoba e parti pafó di e èrko. Semper evitá tapa e entrada i salida di e airu di e kòmpresor, ya e no tin nodi di traha fòrsá. KOMPARÁ I KUMPRA Un èrko ta un bon manera pa kombatí kalor den e temporada aki i mantené un temperatura fresku i agradabel den bo kas. Aki ta sigui algun konseho pa yuda bo pa no gasta di mas i hasi un mihó uso di bo èrko. Bo ta bai instalá un erko na bo kas? Kompará ora bo ta kumpra, i wak bon kuantu potensha (BTU) bo tin mester promé ku bo kumpra pa no resultá ku e èrko no ta akapará e espasio. Bo tin e aparato kaba, un konseho ta pa bo hasi mihó uzo di esaki. Un regla di oro pa bo redusí uso di bo èrko den e temporada di mas kalor di aña ta di evitá di eksponé e espasio na lus di solo direkto durante di dia. Sera bentana- i kortinanan, asina bo kas lo keda mas fresku. Hasi mihó uso No pone fluho di airu friu direktamente riba e personanan. Esaki no ta agradabel i tampoko bon pa salú di hende. E aparatonan aki normalmente ta permití sirkulashon variabel regularmente i konforme ku e distansha, tantu horizontal komo vertikalmente. Ahustá temperatura entre 24 y 26 grado Celsius. Esei ta sufisiente pa kombatí e airu kayente sin gastunan haltu di koriente. Si bo pone e èrko na un temperatura di 5 grado mas abou ku e temperatura pafó, lo bo haña kaba e sensashon di airu fresku paden. SAMSUNG GALAXY S7 (EDGE) SU PROMÉ IMPRESHON Samsung ta ankrá na un puesto haltu den e tèst di telefòn mobil di Consumentenbond Hulanda. Ku Samsung Galaxy S7 (Edge), e fabrikante di produktonan elektróniko ta sigui konstruí riba éksito di S6, ku algun kambio importante.
Kon pa usa Érko
Pone atenshon na konsumo di
energia i kontrolá e gas den e èrko tambe. Si bo no ta eksperto, yama un profeshonal pa nan bin kontrolá òf yena gas den e aparato. Ekseso di preshon, lèkashe òf otro defektonan por afektá funshonamentu i efektividat di e aparato.
Aislamentu ta e punto klave.
Kontrolá si bo porta i bentananan ta bon será ora bo tin bo èrko sendé. Esaki ta fasilitá e friamentu di e espasio i ta evitá e gastamentu di koriente.
Otro manera pa spar koriente
ta evitá ku e aparato keda sendé ora no tin niun hende den e kamber òf kas. Programá e èrko na un temperatura i ku e ora ku esaki mester stòp òf kuminsá traha bek. Ora bo ta bai drumi, hasi uso di e método di “sleep” òf “night” i asina e aparato ta paga outomátikamente despues di por ehèmpel 6 ora den funshon.
No stoba e parti pafó di e èrko.
Semper evitá tapa e entrada i salida di e airu di e kòmpresor, ya e no tin nodi di traha fòrsá.
KOMPARÁ I KUMPRA
Un èrko ta un bon manera pa kombatí kalor den e temporada aki i mantené un temperatura fresku i agradabel den bo kas. Aki ta sigui algun konseho pa yuda bo pa no gasta di mas i hasi un mihó uso di bo èrko.
Bo ta bai instalá un erko na bo kas?
Kompará ora bo ta kumpra, i wak bon kuantu potensha (BTU) bo tin mester promé ku bo kumpra pa no resultá ku e èrko no ta akapará e espasio. Bo tin e aparato kaba, un konseho ta pa bo hasi mihó uzo di esaki. Un regla di oro pa bo redusí uso di bo èrko den e temporada di mas kalor di aña ta di evitá di eksponé e espasio na lus di solo direkto durante di dia. Sera bentana- i kortinanan, asina bo kas lo keda mas fresku.
Hasi mihó uso
No pone fluho di airu friu
direktamente riba e personanan. Esaki no ta agradabel i tampoko bon pa salú di hende. E aparatonan aki normalmente ta permití sirkulashon variabel regularmente i konforme ku e distansha, tantu horizontal komo vertikalmente.
Ahustá temperatura entre
24 y 26 grado Celsius. Esei ta sufisiente pa kombatí e airu kayente sin gastunan haltu di koriente. Si bo pone e èrko na un temperatura di 5 grado mas abou ku e temperatura pafó, lo bo haña kaba e sensashon di airu fresku paden.
SAMSUNG
GALAXY S7 (EDGE)
SU PROMÉ IMPRESHON
Samsung ta ankrá na un puesto haltu den e tèst di telefòn mobil di Consumentenbond Hulanda. Ku Samsung Galaxy S7 (Edge), e fabrikante di produktonan elektróniko ta sigui konstruí riba éksito di S6, ku algun kambio importante.


text:
Cada biaha auto pasa riba nan ta desordo molestoso y asina mes autonan a keda pasa duro!
Despues di e recien accidente cu resultado fatal na Seroe Pita a bini cu e idea pa pone e wowonan di pushi riba caminda pa alerta automobilistanan cu nan ta yegando un lugar peligroso y pa nan baha velocidad. Pero nos a bin compronde for di e bisiñanan cu e wowonan di pushi ey ta pone cu ora autonan pasa riba esakinan ta crea un boroto molestoso principalmente durante cu nan ta drumi y esaki ta lantanan ademas nan a ripara cu e autonan ta djies sigui core duro. Den corto e idea ey a fracasa!


text:
Gobierno di Aruba y Crisis Team a tuma nota di un publicacion di CDC (Centers for Disease Control and Prevention) na Merca, cu ta circulando rond. CDC ta ekivalente na DVG aki na Aruba y ta categorisa risico di biahe pa diferente pais rond mundo, pa biaheronan Mericano.
Mester clarifica cu Aruba ta riba nivel di risico di biahe #3. Esaki kiermen cu e conseho di CDC ta pa evita biahe pa e pais si no ta esencial pa haci e biahe ey. Aruba tabata riba e nivel 3 caba mescos cu tur otro pais rond di mundo, cu exepcion di 5 of 6 pais, por ehempel New Zealand y otro cu no ta provee datos por ehempel Noord Korea. Pues CDC no a eleva e nivel di risico di Aruba.
Otro destinonan turistico den Caribe ta riba e nivel aki tambe entre otro; Bahamas, Barbados, Turks & Caicos, Cayman Islands, Jamaica, Corsou, Boneiro, y Sint Lucia.
Si ta asina cu CDC a haci ahustacionnan na e descripcionnan cu ta pone pa diferente pais. Aki a cambia e descripcion cu ta referi na Aruba. Aruba ta keda riba nivel 3 y e descripcion ta bisa: “Covid-19 risk in Aruba is high. CDC recommends travelers avoid all non-essential travel to Aruba.” Esun enterior tabata bisa: “Widespread ongoing transmission of a respiratory illness caused by the novel coronavirus is occurring globally. CDC recommends that all travelers avoid all non-essential international travel.”
Pues Aruba no a wordo eleva den nivel di riesgo, sinembargo Crisis Team ta haci un apelacion na henter nos comunidad pa nos sigui cu diciplina tur e instruccion y reglanan pa stop e virus di plama.


text:
A logra pone sèn un luna mas pa rekargo karchi sosial di komestibel
A logra pone sèn un luna mas pa rekargo karchi sosial di komestibel
Geplaatst op 30 July 2020 dor di Ministerio Desaroyo Sosial, Labor i Bienestar
Willemstad – Ministerio di Desaroyo Sosial, Labor i Bienestar ta partisipá ku karchi sosial di komestibel pa kobradónan di ònderstant ta keda rekargá djabièrnè 31 di yüli 2020 i aki dos siman riba 14 di ougùstùs 2020.
Pa loke ta trata personanan ku a risibí un karchi sosial di komestibel den kuadro di e sosten laboral, Ministerio di Desaroyo Sosial, Labor i Bienestar ta partisipá ku e karchi aki lo wòrdu rekargá dia 5 di ougùstùs 2020.
Gobièrnu – Ministerio di Desaroyo Sosial, Labor i Bienestar ta sigui hasi su máksimo esfuerso pa yuda e siudadanonan ku tin mas nesesidat. Tur esaki riba própio forsa, ya ku Gobièrnu no ta risibí ningun sosten for di Hulanda pa kubri e gastunan aki.
Finalmente Ministerio di Desaroyo Sosial, Labor i Bienestar ta kòrda tur kobradó di ònderstant pa hasi uso responsabel di e karchi aki i kumpra produktonan di promé nesesidat.


text:
Despues di 6 aña, Larissa Bermudez ta bandona Cool FM.
Oranjestad---Mundo di farandula y media na Aruba a keda den shock awe mainta ora cu e presentadora di e programa mas popular na radio mainta, esta Morning Show, a anuncia su retiro live durante programa.
Hopi a pensa cu lo tabata un joke pero entre tur comentarionan y post riba rednan social poco poco a cuminsa confirma cu Larissa Bermudez a tuma su decision.
“E amor y aceptacion di tur nos oyentenan, nos ‘coolpeople’ nami persona ta loke a motivami pa sigui entrene boso y ta partí di boso mainta pa 6 aña largo”, asina Larissa a expresa mainta na radio.
Tur cos ta indica cu e decision aki lo por ta basa riba un malcontento of decepcion di e trato ricibi dor di gerencia y/of con e programa a wordo maneha na Cool FM. 98.9 durante e 6 añanan. “Ta yega un momento unda cu bo ta realisa cu ni maske kico cu bo haci, bo profesionalismo, bo trabou, energia y amor cu bo ta hinca den loke bo ta haci simplemente no ta wordo balora. Eora no ta keda nada otro pa duna bo mes e balor, bisa ayo y sigui explora pa experiencianan nobo pa futuro”, asina e Larissa a sigui bisa.
Den e mesun rosea, un proyecto nobo cu Larissa Bermudez a lanza e luna aki ta su canal di YouTube ( E proyecto di “vlogging” aki tin su fans cu expectativa halto mirando e exito tras di con Larissa mes ta comparti, entretene y biba cu su followers riba Instagram.
E pregunta awor lo bira? Kico lo ta Larissa su proximo paso den media? Aunke e no a menciona specificamente cu e lo bandona mundo di radio por completo, e no ta conocí ainda si e lo tin un otro programa na otro radio of lo ta evaluando otro ofertanan caba.
Nos ta desea Larissa Bermudez tur clase di exito y sigur oyentenan lo sinti Larissa su falta masha hopi mes mainta. Mientras tanto nos lo sigui Larissa su pasonan di serca riba rednan social y su vlog riba YouTube.


text:
Willemstad 30 di Sèptèmber 2020 – VISHON a tuma nota di e propuesta di gabinete Rhuggenaath pa e aña akí ainda trese kambio den impuesto riba volúmen di benta (OB), esta pa anulá e derecho di dedukshon di esaki den kaso di importashon. Minister di Finansas resientemente a presentá e “Plan B”, un plan karu i kargá ku riesgo, pa si akaso e negosashonnan ku Hulanda relatá na sosten finansiero i likides no logra. Riba esaki el a hasi su plannan konosí pa anulá e derecho di dedukshon di OB. E adaptashon di lei, kreá sin a tuma e konsiderashonnan adekuá, ta pone VISHON sospechá ku e ministernan ya kaba t’asina okupá ku kampaña pa elekshon, ku kasi no tin konsulta entre e mandatarionan di partido MAN. Posiblemente ta rekerí muchu tempu i esfuerso pa un konsulta tuma lugá entre e minister di Finansas i e minister di Desaroyo Ekonómiko, ambos di mesun partido, tokante e konsekuensianan di tal kambio di lei pa nos ekonomia. Nos minister di Finansas ta kere ku e mester tuma un medida pa finansiá e pakete di solidaridat temporalmente, pero den práktika e ta duna un bòftá na nos ekonomia ku ya ta vulnerabel. Niun pais na mundu a tuma un medida asina, pues algu asina’ki tin konsekuensianan dramátiko pa ekonomia. Bo no por duna ku un man i kita aun más ku e otro, pensando ku asina bo ta sostené ekonomia. Ta evidente ku no tin vishon ni maneho den gobièrnu i ku tur esaki ta bai a kosto di komunidat kompletu.
VISHON netamente ta para pa un simplifikashon integral di nos sistema fiskal. Mas aun p’e echo ku nos kapasidat ekonómiko no ta grandi, un sistema fiskal mas simpel ta mas adekuá pa nos komèrsio i pa nos instansianan di impuesto (Inspectie, SBAB i Ontvanger) ku ya a demonstrá di tin hopi difikultat pa ehekutá nan trabounan debídamente bou di e sistema aktual i elevá kumplimentu di lei.
E proposishon pa kambio di lei aki lo no kita e esénsia di e motibu prinsipal ku e gobièrnu aki tin muchu tiki sèn den e kaha di nos pais. Al kontrario, ta di tantu biaha ku Minister Gijsbertha ta proponé un medida fiskal ‘ad hoc’ sin hustifiká esaki i sin tene kuenta ku e konsekuensianan a largo plaso. Sin e oumento di peso aki nos ekonomia a baha ku 23% kaba, pues ku e proposishon aki e lo baha aún mas tantu, kual tambe lo tin su efekto riba otro impuesto i prima. Sigur den un krísis ekonómiko.
VISHON ta para pa forma e base di nos sistema fiskal nobo di impuesto ku ta modèrno, efisiente i indirektamente efektívo, un asina yamá “general goods and service tax”(“GST nobo”). E GST nobo mester pèrkurá pa un sistema mas hustu, ku ta fásil pa kolektá i kontrolá, kaminda tur hende ta duna su aporte segun nan forsa i kaminda solamente lo duna eksepshon na e promé nesesidatnan. Tambe e GST ku VISHON ta proponé ta basá riba un tarifa, pues no un kantidat di diferente tarifa i menos eksepshon. Si apliká un tarifa riba tur produkto i servisio ku a kumpra of bende, kalkulashon di e impuesto ku e empresario mester paga lo bira mas simpel. I pasobra e empresario por dedusí e impuesto na momentu ku e hasi un benta, ku e impuesto ku el a paga kaba ora e hasi e kompra, bo ta krea un sistema ku pa gran parti ta regulá su mes. Ademas, un sistema asina tin komo gran bentaha ku e posishon di kompetensia, pa loke ta trata produktonan riba merkado lokal, ta mehorá. Esaki por nifiká ku lo tin menos nesesidat pa importá, mientras ku bo no ta stroba eksportashon di produkto.
E GST nobo, ku VISHON ta proponé, lo mehorá e posishon di kompetensia internashonal di nos negoshinan lokal, kompará ku e proposishon aktual di OB, kual lo stroba esaki aun mas. Si fiha un tarifa adekuá pa e GST nobo por garantisá ku lo generá mas entrada pa kaha di gobièrnu. E úniko kos ku falta e ora ei ta pa gobièrnu implementá un sistema kapas i prinsipalmente simpel i outomatisá pa e kliente, i tambe ekipá e instansia di impuesto, pa evitá ku ta hinka empresarionan den proseduranan inesesario òf reinan largu. Den futuro e persona aki por enfoká su mes riba su negoshi i na e manera ei duna su aporte na desaroyo ekonómiko di nos pais. Pues, VISHON ta pidi pa gobièrnu no implementá un subida di impuesto ‘ad hoc’ ku pueblo di Kòrsou lo mester karga. En bes di esaki, kambia e sistema fiskal integralmente, basá riba un vishon di término largu!
NED:
Willemstad 30 september 2020 – VISHON heeft kennis genomen van het feit dat kabinet Rhuggenaath voornemens heeft om nog dit jaar een wijziging van de omzetbelasting (OB) door te voeren waarmee het aftrekrecht bij invoer komt te vervallen. De minister van financiën presenteerde onlangs nog een zeer duur en risicovol “Plan B”, voor het geval dat de onderhandelingen met Nederland voor financiële en liquiditeitssteun niet zou slagen. Hier bovenop maakt hij nu zijn plannen bekend om het aftrekrecht van OB te laten vervallen. Deze ondoordachte wetswijziging versterkt het vermoeden van VISHON dat de Ministers blijkbaar al zo druk bezig zijn met alle voorbereidingen voor de verkiezingscampagne dat er niet of nauwelijks overleg plaatsvind tussen de bestuurders van de partij MAN. Het kost kennelijk teveel tijd en moeite om als Minister van Financiën af te stemmen met de Minister van Economische Ontwikkelingen, zoals gezegd notabene twee Ministers van dezelfde partij, over de consequenties van een dergelijke wetswijziging voor onze economie. Daar waar de Minister van Financiën een fiscale maatregel denkt te moeten nemen om het tijdelijke solidariteitspakket te financieren brengt hij in de praktijk de zoveelste klap toe aan onze al kwetsbare economie. Nagenoeg nergens in de wereld worden op dit moment dergelijke maatregelen genomen aangezien dit dramatische economische gevolgen heeft. Je kunt immers niet met één hand geven en met de andere hand (meer) wegnemen en denken dat je daarmee de economie hebt gesteund. Het wordt nu wel duidelijk dat er in zijn geheel geen visie en regie is binnen de Regering en dat dit alles ten koste gaat van de gehele samenleving.
VISHON staat juist voor een integrale vereenvoudiging van ons fiscaal stelsel. Vanwege de bescheiden omvang van onze economie is een eenvoudiger fiscaal stelsel meer op zijn plaats zowel voor het bedrijfsleven als voor de belastingorganisatie (Inspectie, SBAB en Ontvanger) die reeds aangetoond hebben veel moeite te hebben om de huidige wetgeving naar behoren uit te voeren en de compliance te vergroten.
Ook met dit voorstel tot wetswijziging wordt de kern van de oorzaak dat de overheid onvoldoende middelen in haar landskas heeft niet weggenomen. In tegendeel, het is de zoveelste keer dat Minister Gijsbertha een ondoordachte ad hoc fiscale maatregel voorstelt zonder gedegen financiële onderbouwing en zonder voldoende rekening te houden met de consequenties op de langere termijn. Immers als, zonder deze lastenverzwaring de economie al met 23% zou dalen dan is dat met deze lastenverzwaring veel meer en dat heeft ook gevolgen voor de opbrengst van andere belastingen en premies. Zeker in een economische crisis.
VISHON is er een voorstander van om de kern van ons nieuwe fiscale stelsel te baseren op een modern, efficiënt en effectief indirect belasting, een zogenaamde “general goods and services tax” (hierna “nieuwe GST”). Deze nieuwe GST moet zorgen voor meer rechtvaardigheid, is eenvoudig te heffen en controleren, waarbij iedereen bijdraagt naar zijn bestedingskracht en slechts de primaire benodigdheden zullen worden uitgezonderd. De door VISHON voorgestelde nieuwe GST gaat verder uit van één tarief, geen cascade en zo min mogelijk uitzonderingen. Als er één tarief wordt toegepast op alle verkochte en gekochte goederen en diensten wordt het berekenen van de verschuldigde belasting een stuk eenvoudiger voor de ondernemer. En omdat de aangewezen ondernemer de verschuldigde belasting bij verkopen mag verrekenen met reeds betaalde belasting bij aankopen ontstaat een grotendeels zelfregulerend systeem. Een dergelijk systeem heeft bovendien als groot voordeel dat de concurrentiepositie voor de producten op de lokale markt verbeterd zullen worden, met als gevolg dat er minder noodzaak is om te importeren, terwijl tegelijkertijd ook de export van producten niet wordt belemmerd. De nieuwe GST, welke wordt voorgesteld door VISHON, zal de internationale concurrentiepositie van onze lokale bedrijven juist bevorderen in tegenstelling tot de huidige OB die met dit voorstel zelfs nog meer belemmeringen met zich meebrengt . Door het juiste tarief te bepalen voor de nieuwe GST wordt bovendien gegarandeerd dat de overheid voldoende inkomsten genereerd voor haar landskas. Het enige wat de overheid dan nog rest is om een gedegen en vooral klantvriendelijke geautomatiseerd systeem te implementeren en de belastingorganisatie voldoende te equiperen, zodat ondernemers onnodig in procedures worden betrokken dan wel in ellelange rijen hoeven te staan, maar zich vooral kunnen bezig houden met ondernemen en op die manier bijdragen aan de economische ontwikkeling van ons land. Kortom, voer nu geen ad hoc belastingverhoging door, ten koste van de Curaçao bevolking maar wijzig het fiscale stelsel integraal, gebaseerd op een duidelijk lange termijn visie!


text:
Kralendijk – Bonaire Logistics ta informá ku ta kontinuá ku e parti logístiko pa entrega di fruta i bèrdura for di eksterior pa Boneiru, na Van Den Tweel Supermarket i Warehouse Supermarket.
Den pasado ya tabata e kaso kaminda Bonaire Logistics tabata hasié. A stòp e proseso un temporada debí ku no tabatin konekshon ku barku pa e produkto yega Boneiru. Danki na Don Andres N.V. ku servisio rápido for di Santo Domingo, ku Bonaire Logistics por duna e servisio. Ta trata di fruta i bèrdura di bon kalidat ku ta yega Boneiru den 5 dia. Pa bon preis i kalidat, akudí serka e kompanianan ariba menshoná pa hasi kompra.


text:
Akuerdo riba e hubilashon antisipá boluntario (vrijwillige vervroegde uittreding, VVU) ta un echo
Dia 17 di novèmber 2020 partidonan den CGOA, kual ta e Minister di Maneho di Gobernashon, Planifikashon i Servisio Públiko (BPD) i e Sentral di Sindikatonan (CCvV) huntu ku e presidente di CGOA señor prof. dr. ing. Valdemar Marcha, a firma e konvenio tokante e introdukshon di VVU, kambio di e areglo di penshun i “afbouwregeling in tijd”.
E areglo di VVU ta destiná pa ámtenarnan ku a nase entre 1957 i 1960 o ku tin mas ku 30 aña den servisio públiko. Bou di e funshonarionan ku ta deseá di bandoná servisio públiko boluntariamente bou di e areglo di VVU tin un 80 maestro i maestra di skol ku e areglo ta konta pa nan tambe.
Ku e firmamentu di e konvenio aki e proseso pa formalisá e proyekto di leinan konserní por wòrdu enkaminá.
Riba e potrèt: firmamentu di e konvenio


text:
WILLEMSTAD – Tur aña sentenar di stazjèr ta bula bini Kòrsou for di Hulanda pa kore e stazje di nan soño. Ofisialmente ta mandatorio pa regla un ‘Verklaring van Rechtswege’ pa un stazje asina. Pasobra hende di nashonalidat hulandes ku no a nase na Kòrsou por biba i traha na Kòrsou; nan no tin mester di pèrmit di estadia òf di trabou, pero sí un asina yamá Verklaring van Rechtswege. Kasi niun hende no ta buska esaki. Luganan di stazje kasi nunka no ta pidi e deklarashon ei. Servisio di Imigrashon tampoko kasi nunka no ta puntra p’e, pero esei ta bai kambia awor.
Pasobra tin hopi stazjèr ku ta keda na Kòrsou ‘ilegalmente’ no tin sifra di e kantidat di koredó di stazje na Kòrsou. Tantu Imigrashon komo Centraal Bureau voor Statistiek no tin un idea: “Nos no tin sifra di e kantidat di stazjèr na Kòrsou”, segun un trahadó di CBS. Algun stazjèr ta drenta via ofisinanan di stazje, pero mayoria ta bini riba nan mes. No tin registrashon mes di nan. Ta pesei ta masha difisil pa konta ta kuantu tin òf asta hasi un estimashon.”
Wereldstage, e ofisina di stazje di mas grandi di Kòrsou sí tin un estimashon. Maarten de Jong, direktor di Wereldstage ta bisa: “Tur aña tin mas o ménos 900 stazjèr hulandes ta bini Kòrsou. Mi ta kere ku un seis- pa sheteshen tin tur kos reglá. Ke men mayoria tin e Verklaring van Rechtswege. Si aworakí bo bai un bario di studiante i entrevista tur studiante bo ta bin haña sa ku nan tur tin e deklarashon. Tur. Sin eksepshon.”
Otro sifra
Imigrashon tin sifra ku ta sali diferente. “Na 2014 un total di 300 stazjèr a bin mèldu seka nos”, Saresca Nicolas di Imigrashon ta bisa. “Mi ta bisa ‘bin mèldu’ pasobra nos tambe sa ku no ta tur ta entregá un petishon. Ta pesei pronto nos ta bai kontrolá mas mihó. Si kontra ku un stazjèr na trabou sin Verklaring van Rechtswege òf un petishon p’esaki, esaki por tin konsekuensha.. Por duna un but pero mas parti e kompania i e stazjèr ta haña un atmonishon.”
Ta kosta plaka
Un di e motibunan ku stazjèr no ta pidi e deklarashon ta pasobra e ta kosta plaka. Pa pidi un Verklaring van Rechtswege ta kosta 527.50 florin. Nan ta pidi e stazjèr diferente dokumento ku mester a buska for di na Hulanda kaba. I pa algun di e dokumentonan aki, manera un VOG (Verklaring Omtrent Gedrag) tambe mester paga.
No tin nodi
Un otro motibu pa keda sin pidi e deklarashon ta ku e kompanianan ku ta ofresé stazje no ta pidi e deklarashon karu tur ora. Sabine tin diesocho aña i e ta kore stazje na un lugá di akohida di mucha: “Mi a regla tur kos kaba for di kas pa por pidi un Verklaring van Rechtswege. Ora m’a topa mi supervisor di stazje mesora el a bisa ku bon mira e no ta haña ku ta nesesario E di: ‘Ta kosta bo hopi plaka i niun hende nunka no ta puntra p’e ke men si ta na mi bo no tin nodi di busk’é.’ E ora ei m’a disidí di laga e kos asina.”
Outor Sarah Joosten


text:
Na e momentunan aki un tim di eksplorashon (surveyteam) di e programa oropeo di Galileo bou di guia di ministerio di Infrastruktura i Maneho di Awa (I&W) ta na Boneiru pa un bishita di orientashon. Komishon Oropeo ta buskando un sitio den área karibense ku ta adekuá pa instalashon di un asina yamá ‘sensorstation’ na benefisio di e proyekto di Galileo, ku ta un sistema mundial di nabegashon pa medio di satélite. Den área karibense Boneiru ta un di e kandidatonan.
Gobièrnu hulandes a reakshoná positivamente riba un petishon for di Bruselas pa pone posibel ubikashonnan den parti karibense di Reino komo kandidato. Seguidamente ministerio di Infrastruktura i Maneho di Awa a aserká Kolegio Ehekutivo di Boneiru. Kolegio Ehekutivo di Boneiru en prinsipio ta dispuesto pa koperá, bou di kondishon ku e proyekto no ta stroba otro desaroyonan riba nos isla.
For di siman pasá e tim di eksplorashon ta investigando aptitut di e dos ubikashonnan: Water- en Energiebedrijf Bonaire (WEB NV) na Barcadera i Bonaire International Airport (BIA). Nan a bishitá ámbos ubikashon den presensia di diputado Elvis Tjin Asjoe i e gerensianan di WEB i BIA. E siman aki ta konkluí e investigashon.
Mas despues durante e aña aki Komishon Oropeo lo hasi un eskoho for di tur e siteonan ku a investigá. Den kaso ku e eskoho bai pa Boneiru, e ora ei esei lo krea empleo indirekto, tantu den fase di desaroyo (entre otro trabou di konstrukshon) komo na momentu ku una bes e stashon na tera ta operashonal. Den e kaso ei lo trata prinsipalmente di suministradó. E trabou mes ta rekerí konosementu teknológiko spesífiko di nivel haltu. Pa esei lo reklutá un kantidat (limitá) di eksperto for di eksterior, pero esei no ta kita ku e proyekto ta ofresé oportunidat pa profeshonalnan boneriano tambe.
E proyekto di Galileo ta e proyekto di nabegashon espasial oropeo mas grandi di tur tempu. Ta un sistema sivil (pues no militar) mundial di nabegashon pa medio di satélite, ku e organisashon kosmonóutiko oropeo ESA i Komishon Oropeo a desaroyá. For di 2018 e ta operashonal i ta enserá desenas di luna artifisial i stashon na tera